22 октябр 2021, Тошкент вақти: 09:35\nПрезидентликка сайлангач¸ хорижга илк сафарини Тошкентдан бошлашни анъанага айлантирган Владимир Путин¸ учинчи бор президентликка қайтганидан сўнг Ўзбекистон эмас¸ балки Қозоғистон ва Қирғизистонга алоҳида эътибор кўрсатишни лозим топди.\nРоссия президенти Владимир Путиннинг 20 сентябр куни Қирғизистонга сафари кутилмоқда. Бишкекдаги сўзлашувлар якунида Қирғизистон ва Россия ҳукуматлари ўртасида Юқори Норин ва Қамбарота - 1 гидроэлектростанцияларини биргаликда қуриш ҳамда ҳарбий соҳада ҳамкорлик тўғрисидаги шартномалар имзоланиши кутилмоқда.\nБу воқеа Ўзбекистон раҳбарининг 7 сентябр кунги баёнотидан пайдо бўлган интригани кучайтириши мумкин.\nПрезидент Нурсултон Назарбоев билан учрашувдан сўнг Остонада ўтказилган матбуот анжуманида Ислом Каримов Тожикистондаги Роғун ГЭСи ва Қирғизистондаги Қамбарота ГЭСи қурилиши ҳақида гапирар экан: "Вазият шу даражада кескинлашиб кетиши мумкинки, бу ҳолат шунчаки диний қарама-қаршилик эмас, урушларни келтириб чиқариши мумкин", дея таъкидлаган эди.\nМосква билан Бишкек ўртасида ГЭСларга оид ҳужжатлар имзоланиши Тошкент – Бишкек муносабатлари қандай таъсир қилади?\nТошкентлик сиёсатшунос Фарҳод Толиповнинг фикрича, Москва билан Бишкек ўртасида ГЭСлар қуришга оид ҳужжатларнинг имзоланиши, шубҳасиз, Тошкент –Бишкек муносабатларига салбий таъсир кўрсатади.\n- Менинг назаримда¸ муаммо чигаллашиб боради ва муносабатларга салбий таъсир кўрсатади бундай қарорлар¸ агар улар қабул қилинса. Албатта¸ Россия-Ўзбекистон, Ўзбекистон-Қирғизистон муносабатларига путур етказади. Бу шак-шубҳасиз. Чунки бундай қарор, агар у қабул қилинса, аввало¸ ҳақиқатан ҳам қабул қилиниб ишлар бошланса, Ўзбекистоннинг манфаатлари, талаблари, чақириқлари умуман ҳисобга олинмаганлигидан, Ўзбекистон позицияси писанд қилинмаганлигидан далолат беради. Бунга Ўзбекистон қандай қараши мумкин? Фақатгина салбий реакция бериши мумкин холос. Чунки ҳеч бўлмаганда¸ бундай қарорларни қабул қилишдан олдин қандайдир олдиндан¸ дейлик Россия ва Ўзбекистон орасида қандайдир бошланғич музокараларми, келишувлар, мувофиқлаштириш ишлари олиб борилса бўларди. Худди шундай ишларни Ўзбекистон билан Қирғизистон орасида келишув ëки музокаралар олиб борилса бўларди, дейди тошкентлик сиёсатшунос Фарҳод Толипов.\nСаволимизни Қирғизистон республикаси Хавфсизлик кенгашининг собиқ раҳбари, ҳозирда мустақил эксперт Мирослав Ниёзовга ҳам бердик.\nУ ҳам Москва билан Бишкек ўртасида ГЭСлар қуришга оид ҳужжатлар имзоланиши Тошкент –Бишкек муносабатларига салбий таъсир қилади, деган фикрда.\nБироқ шунга қарамай, Ниёзов шартномаларнинг имзоланиши, ГЭСлар қурилиши тарафдори.\n- Каримовнинг хоҳиш-истаклари қандай бўлишидан қатъий назар, табиий ресурслар мавжуд қоидалар асосида тақсимланаверади. Янги қоидалар ўйлаб топишнинг кераги йўқ. Тошкент – Бишкек муносабатлари эса, Каримов ўзининг ортодоксал ғояларидан воз кечмагунича ёмонлашиб бораверади. Унинг минтақада ўзи хоҳлаган тартибни ўрнатиб олишга интилиши зиддиятларни келтириб чиқаради, холос, деди қирғизистонлик эксперт.\nМасала муҳокамасига қозоғистонлик сиёсатшунос Дўсим Сатпаевни ҳам жалб этдик. Мана унинг фикри:\n- Кескинлик даражаси жиҳатидан Тошкент – Бишкек муносабатлари Тошкент - Душанбе муносабатларидан кейин туради. ГЭС қурмоқчи экан, Қирғизистон раҳбарияти ўзининг иқтисодий манфаатларидан келиб чиқмоқда. Ва Бишкек бу масалада Тошкентга қулоқ солмоқчи эмас , деди Дўсим Сатпаев.\nУчала эксперт ҳам Москва билан Бишкек ўртасида ГЭСлар қуришга оид ҳужжатлар имзоланиши Тошкент –Бишкек муносабатларига салбий таъсир қилади, деган фикрни билдирди.\nХўш, бу ёмонлашув даражаси қандай бўлади? Наҳотки, президент Каримов тилидан янграган “уруш” сўзини эслатадиган даражага бориб етади?\nТошкентлик сиёсатшунос Фарҳод Толипов:\n- Йўқ, менимча бундай демаган Каримов. Уни тўғри тушуниш керак. Аввало у огоҳлантирувчи баëнотда айтганки, дарëларнинг юқори оқимида жойлашган Тожикистон ва Қирғизистонга қарата огоҳлантирувчи ëки қуруқ маънода айтилган гаплари шу бўлдики, ҳар қандай иншоотларни, гидроиншоотларни қуришдан олдин халқаро экспертиза натижалари кутилсин, натижалари эълон қилинсин, ўшандан кейингина қарорлар қабул қилинсин, акс ҳолда бу можаровий масала чигаллашиб кетиши мумкин ва ҳоказо гаплар. Тўғри маънода уруш олиб борилиши, уруш бошланиши деган маънода эмас. Бундай ҳолатга муносабатлар ва вазият етиб бормаса керак деб ўйлайман, дейди тошкентлик сиёсатшунос Фарҳод Толипов.\nҚирғизистон республикаси Хавфсизлик кенгашининг собиқ раҳбари, ҳозирда мустақил эксперт Мирослав Ниёзов эса, уруш эҳтимоли тўғрисидаги саволимизга жавобан мана бундай деди.\n- Ўзбекистон ўзининг уруш таҳдидини мустақил амалга ошира олмайди. Бу ишни фақат Ғарбга таяниб қилиши мумкин. Бу ҳолда Россия аралашади. Ва шундан келиб чиқиб айтиш мумкинки, минтақага хавф солиб турган уруш таҳдиди Ғарб билан Шарқ ўртасидаги можаро бўлади. Шунинг учун Қирғизистон Россия билан бир альянсга кириши лозим. Агар бу можаро гиж-гижлангудай бўлса, биз номини айтишга ҳам қўрқаётганимиз воқеа юз беради. Яъни кенг миқёсли уруш даражасидаги қуролли тўқнашув юз бериши мумкин, деди қирғизистонлик эксперт.\nҚозоғистонлик сиёсатшунос Дўсим Сатпаевни ҳам ўрганаётганимиз масалада ўта оптимист дейиш қийин.\n- Россиянинг Қамбарота ГЭСи лойиҳасига қўшилиши дарҳол ҳарбий тўқнашувга сабаб бўлади, демаган бўлардим. Лекин Тошкент бу масаладаги ўзининг қатъий позицияси тўғрисида яна бир бор баёнот беражаги аниқ. Ҳарбий ҳаракатлар бошланиб кетишини кутишга ҳожат йўқ. Лекин театрга оид иборани ҳам эсдан чиқармаслик керак: агар спектаклнинг биринчи кўринишида деворга милтиқ осиб қўйилган бўлса, охирги кўринишга бориб у албатта отилади, деди Дўсим Сатпаев.


Горбачёв нима учун СССРни парчалаб юборганини тан олди 22-10-2021, 09:17 | Zamin.uz\n08:00 / 22.09.2021\nСССРнинг собиқ раҳбари Михаил Горбачёв иттифоқнинг қулаши учун жавобгарлик ҳиссидан воз кечмаслигини тан олди.\n«Иттифоқни ислоҳ қилиш ва янгилаш зарур ва мумкин эди. Кеч бўлса-да, биз бу йўлни танладик. Агар бу жараённинг барча иштирокчилари ўз масъулиятини намоён қилсалар, мен ишонаманки, натижа бўлар эди: бизда кучли, чинакам суверен республикалар ва уларнинг умумий манфаатлари учун ҳаракат қиладиган кучли, самарали марказ бўлиши мумкин эди. Лекин биз бу муаммони ҳал қила олмадик. Мен ушбу жараёндаги айбларимни тан оламан», — дея таъкидлаган Горбачёв ўз интервьюсида.\n«Айта оламанки, ҳамманинг олдида виждоним тоза. Мен Иттифоқни охиригача ҳимоя қилдим, сиёсий йўллар билан ҳаракат қилдим, — дейди Михаил Сергеевич. — Ўша пайтда ҳам, ҳозир ҳам уруш ҳаракатлари бошланиши хавфи туфайли зўрлик билан ҳаракат қилиш мумкин эмас.\nАгар Россиянинг позицияси бўлмаганида, бошқа республикаларнинг айирмачилари ҳеч қачон Иттифоқни йўқ қилишга етарли кучга эга бўла олмас эдилар», — дейди у.\nМихаил Горбачёв сўзларига кўра, ҳатто август ойи тўнтаришидан кейин ҳам республикалар суверенитет ва мустақиллик декларациясини қабул қилиш натижасида иттифоқ конфедератив давлатини тузиш тўғрисида келишиб олиш мумкин эди. Ҳатто ушбу мақсадда шартнома лойиҳаси ҳам тайёрланганди.\n«Одамлар ватанни йўқотаётганини тушунишмади. Ҳеч ким Иттифоқни ҳимоя қилиб чиқмади. Ўйлайманки, бундан муҳим хулоса чиқади: мамлакат тақдирига таъсир кўрсатадиган ҳолатларда масъулиятсизлик, популизм, арзон демагогия қабул қилиниши мумкин эмас», — дея қўшимча қилади сиёсатчи. “Замин” янгиликларини “Twitter”да кузатиб боринг\n20-10-2021, 16:11, Спорт\nКеча, 09:17, Ҳаёт тарзи\nЯнгиликлар » Дунё » Горбачёв нима учун СССРни парчалаб юборганини тан олди\nНурсултон Назарбоев президент лавозимидан кетиши сабабларидан бирини маълум қилди


ШОШИЛИНЧ ТИББИЙ ХИЗМАТ ТАКОМИЛЛАШМОҚДА\nНаманган вилоятида аҳолига кўрсатилаётган шошилинч тиббий хизматни давр талаблари асосида ривожлантириш чоралари изчил амалга оширилмоқда. Куни кеча соҳа автотранспорт парки Жанубий Кореяда ишлаб чиқарилган 10 та NYUNDAI реанимобиллари билан бойитилди.\nМамлакатимиз соғлиқни сақлаш тизимини тубдан ислоҳ қилиш, айниқса, тез тиббий ёрдам хизматини янада такомиллаштириш масаласига устувор аҳамият қаратилмоқда. Президентимиз томонидан қабул қилинган “Шошилинч тиббий ёрдамни янада такомиллаштириш чора-тадбирлари тўғрисида”ги Фармонда белгилаб берилган вазифалар ижроси босқичма босқич таъминланяпти. Вилоятда ҳам бу йўналишда изчил иш олиб борилаётир. Бинобарин, шошилинч тиббий хизмат даражасини кўтариш учун замонавий технологиялар жорий қилинмоқда.\nРеспублика шошилинч тиббий ёрдам илмий маркази Наманган вилояти филиалида маълумотларни узатишнинг ягона тармоғи бирлаштирилди. Вилоятнинг барча ҳудуди бўйича тез тиббий ёрдам чақириқларини қабул қилиш ва қайта ишлашни таъминлайдиган мувофиқлаштирувчи диспетчерлик хизмати шакллантирилди. Марказдаги санитар автотранспортларига GPS навигаторлари ўрнатилган. Диспетчерлик пунктидаги монитор орқали чақириқда юрганлар доимий назоратга олинган.\nЎтган йили тез тиббий ёрдам бригадалари 155 тани ташкил этганди. Бугунга келиб улар сони 178 тага етказилди. Ҳудудлардаги тез тиббий ёрдам шохобчалари сони эса 80 тадан 102 тага кўпайтирилди. Шу билан бирга, тез ёрдам хизмати ихтисослаштирилган автомашиналар паркини янгилаш борасидаги ишлар жадаллаштирилмоқда. Жорий йилнинг ўтган даври мобайнида 79 янги автотранспорт воситаси олинди. Улар эскирган ва таъмирталаб автомашиналар ўрнини эгаллади. Натижада чақириқлар бўйича хизмат кўрсатиш янада тезлашиб, нажотталаб ҳамюртларимизнинг саломатлигини муҳофаза қилиш самарадорлиги ортди. Дори-дармон таъминотида ҳам ижобий кўрсаткичлар қайд этилмоқда.\nТизимни энг замонавий, хорижий санитар автомашиналари билан таъминлашга йўналтирилган ишлар ҳам эътиборга молик. Ўтган йили Японияда ишлаб чиқарилган “Nissan” реанимобилларидан 8 тасининг ишга солиниши хизмат фаолиятини янги босқичга кўтариш имконини яратганди. “Саломатлик-3” лойиҳаси асосида Жанубий Кореядан олиб келинган NYUNDAI русумли реанимобиллар эса бу борадаги саъй-ҳаракатларни янада такомиллаштиришга йўл очиши шубҳасиз. Ҳар бирининг нархи 227 миллион 625 минг сўмни ташкил этиши ҳам реанимобилларнинг энг замонавий асбоб-ускуналар билан жиҳозланганидан далолат беради.\n– Янги автомашинага ўрнатилган мукаммал тиббий жиҳоз ва аппаратлар реанимацон ва махсус тиббий ёрдам кўрсатиш учун мўлжалланган. Яъни тез тиббий ёрдам бригадаси оғир аҳволдаги беморга қон тўхтатиш, сунъий нафас олдириш ва бошқа кичик амалиётларни йўлда, шифохонага етгунга қадар амалга ошириши мумкин, – дейди Республика шошилинч тиббий ёрдам илмий маркази бош шифокори Шокиржон Юсупов.\nНаманган шаҳридаги “Уч фаввора” хиёбонида NYUNDAI русумли реанимобилларнинг тақдимоти ўтказилди. Унда сўзга чиққан Наманган вилояти ҳокимининг ўринбосари Пахриддин Маткаримов, вилоят Соғлиқни сақлаш бошқармаси бошлиғи, Ўзбекистон Республикаси Олий Мажлиси Сенати аъзоси Солижон Мўминов ва бошқалар давлатимиз раҳбари раҳнамолигида юртимиз тиббиёти юксак суръатлар билан равнақ топиб бораётганлигини эътироф этиб, улуғ айём – Ўзбекистон Республикаси Конституцияси қабул қилинганлигининг 25 йиллиги арафасида фойдаланишга топширилаётган реанимобиллар халқимизга малакали ва кафолатли тиббий хизмат кўрсатилишида муҳим аҳамият касб этишини таъкидладилар.\nБу тез тиббий ёрдам хизмати фаолиятини янада яхшилаш йўлидаги хайрли ва эзгу мақсад ижобатини топаётганидан дарак беради. Яқин кунларда яна 14 та ихтисослаштирилган санитар автомашинаси олиниши кутилмоқда. Пировардида вилоятдаги жами 178 та тез тиббий ёрдам бригадасининг автотранспортга бўлган эҳтиёжи тўла таъминланади.


Асосий/Сўнгги янгиликлар/Ўзсаноатқурилишбанк ЕТТБнинг миллий валютада номиналланган кредит линиясини жалб қилади\nНашр қилинган сана: 17.03.2021 19:57\nЖорий йилнинг 17 март куни «Ўзсаноатқурилишбанк» АТБ ҳамда Европа тикланиш ва тараққиёт банки (ЕТТБ) ўртасида 25 млн. АҚШ доллари миқдорига тенг синтетик кредит линияни жалб қилиш бўйича битимни имзолаш маросими бўлиб ўтди. Ушбу кредит маблағлари миллий валюта эквивалентида номинация қилиниб, мамлакатимизда бизнесга оид ташаббусларни қўллаб-қувватлаш, хусусан, кичик ва ўрта бизнес субъектлари томонидан амалга ошириладиган лойиҳаларни молиялаштиришга йўналтирилади.\nБу билан молиялаштириш маблағларидан фойдаланиш имконияти кенгаяди, тадбиркорлик соҳасининг барқарор ўсиши ва ривожланиши таъминланади. Айниқса, коронавирус инфекцияси тарқалиши оқибатида юзага келган пандемия даврида ишбилармонлик инфратузилмасини модернизациялаш орқали соҳани янада рағбатлантириш ҳамда молиявий секторда салбий оқибатларни юмшатишга хизмат қилади.\nТаъкидлаш жоизки, мазкур келишув икки томонлама ҳамкорликнинг мантиқий давоми бўлиб, у юртимизда халқаро молия институтлари талабларига тўлиқ жавоб берадиган ислоҳотларнинг ижобий динамикасини тасдиқлайди. Бундан ташқари, ушбу битим 2017-2021 йилларда Ўзбекистон Республикасини ривожлантириш бўйича ҳаракатлар стратегияси асосида қабул қилинган «Йўл харитаси»да миллий валютада ресурсларни жалб қилиш ҳамда эҳтимолий ички ва ташқи таваккалчиликларни ҳисобга олган ҳолда банклар кредит портфелини долларлаштириш даражасини пасайтириш бўйича белгиланган вазифаларга тўлиқ мосдир.\n«Ўзсаноатқурилишбанк» АТБ ва ЕТТБ ўртасидаги ҳамкорликнинг фаол босқичи 2019 йилда бошланганига қарамасдан, бугунги битим улар ўртасида тузилган тўртинчи келишув ҳужжати ҳисобланади. Битим савдони молиялаштиришда ўзаро ҳамкорликни фаоллаштириш ҳамда банк мижозлари ва ЕТТБнинг кредит кафолатлари билан тасдиқловчи банк сифатида экспорт-импорт операцияларни молиялаштириш мақсадида амалга оширилмоқда. Бундан ташқари, ЕТТБ Банкка хусусийлаштириш, ғазна амалиётларини такомиллаштириш, активлар ва пассивларни бошқариш, ходимлар малакаси ҳамда мижозларнинг молиявий саводхонлигини ошириш масалалари бўйича консалтинг хизматларини кўрсатади.


Исломда инсон қадри ва ўлим ҳақиқати – .:: Xadicha.uz\nИсломда инсон қадри ва ўлим ҳақиқати\nИнсон коинотнинг гултожи сифатида Аллоҳнинг махлуқотлари ичида яратган бандасидир. Аллоҳ таоло уни руҳ ва жисмдан таркиб топтирди. Уни Ўз тарафидан руҳ киргизиш билан мукаррам қилганидек, танасини Ўз қудрат қўли билан ясаш ила улуғлади. Ўша руҳнинг мазкур тана ичида бўлган муддати инсоннинг ҳаётидир. Инсон ана ўша руҳ ва жисми ила фаришталар саждасига сазовор бўлгандир. Жон жисмдан чиқар экан, ҳар бири ўз асли тараф жўнайди. Руҳ Аллоҳ таолонинг ҳузурига, тана эса ерга. Бу ҳодиса инсонларнинг тилида “ўлим” дея аталади. Инсон ҳаётга келар экан, ўлим сари юради. Ҳар бир ўтган лаҳзаси уни ўлимга яқинлаштиради. Унинг чинакам, абадий ҳаёти ўша ўлим билан бошланади.\nИнсоният жисм, руҳ, ўлим ва унга оид тушунчаларда қадимдан турлича бўлиб келган. Жисм, руҳ, ўлим ва унга оид нарсаларга бўлган муносабатларида ўша тушунчаларига асосан тасарруф юритиб келишган. Бировлари маййитни ёқиш керак, деса, бошқаси қайнатиб суягини ажратиб кўмиш керак, дейди. Кимлардир инсон ўлганидан кейин тупроққа айланади ва мутлақо йўқ бўлиб кетади, деса, кимлардир руҳ танадан танага кўчиб юради, дея эътиқод қилишади ҳамда инсонга ўша тушунчаларидан келиб чиққан ҳолда муносабатда бўлишади. Аммо Аллоҳ таолонинг дини бўлмиш Исломда бу хусусдаги таълимотлар энг тўғри ва мукаммал тарзда баён қилинган. Бинобарин, ўлим ва унга боғлиқ ишлар ҳам энг тўғри ва афзал тариқада йўлга қўйилган.\nИслом таълимоти бўйича, инсон вужуди мукаррамдир. Унинг жавҳари бўлмиш руҳи улуғланиши лозим бўлганидек, танаси эъзозланиши ҳам шартдир. Шу нуқтаи назардан, Исломда инсон танасининг тарбияси ҳамда муҳофазаси фарз қилингандир. Жисмни пок тутиш, уни парвариш қилиш, зиён-заҳматдан асраш жисмнинг ҳаққи сифатида ҳар бир мусулмоннинг вазифасига айлантирилган. Инсон ўз жисмига зарар етказишга ўзи ҳам ҳақли эмас. Зеро, Расулуллоҳ соллаллоҳу алайҳи васаллам Абдуллоҳ ибн Ос розияллоҳу анҳуга “…Жасадингни сенда ҳаққи бор…”, деганлар.\nДинимизга кўра, баданни поклаш ибодатдир, иймон жумласидандир. Расулуллоҳ соллаллоҳу алайҳи васаллам:“Поклик иймоннинг ярмидир” деганлар.\nИсломда инсон танаси қадрланишининг асосий намуналаридан бири сифатида инсон вафоти муносабати билан боғлиқ амалларни айтиш кифоя. Инсон жон таслим қилиб, тана ўлик ҳолга тушганидан кейин ҳам, Ислом шариати бўйича, жонсиз жисм ҳам ўзига яраша ҳуқуқ ва ҳурматга эга ҳисобланади. Уни тириклигидагидек поклаб, барҳаёт инсондан-да кўпроқ эҳтиром қилинади. Мусулмон киши вафот этаркан, унинг жонсиз танасини ювиб, поклаш, ўзининг асли бўлмиш тупроққа олиб бориш барча мусулмонларнинг зиммасига фарз бўлади.\nБуюк Мовароуннаҳр диёри аҳолиси ҳам Ислом дини билан мушарраф бўлган онлардан бошлаб, бу диннинг барча таълимотларини ўз ҳаётига татбиқ қилиш билан бахту саодатга эришган ва бутун оламга устоз даражасига кўтарилган. Бизнинг азиз халқимиз Исломнинг барча ҳукмларини ўзида мужассамлаштиришда ўлим ва унга оид масалаларга алоҳида эътибор қаратган. Ҳатто кейинги даврлардаги динга қарши тузум қўл остида яшаган қора кунларида ҳам Исломнинг кўплаб аҳкомларини бажара олмай қолган бўлса ҳам, инсон вафоти билан бўғлиқ амалларни тарк этмаган. Бу амаллар халқнинг миллий қадрияти, сўнмас урф-одатига айланган.\nИнсоннинг она қорнидаги нутфа ҳолидан тортиб, эт-суякли бўлиб ривожланиши, туғилиши, нафас олиши, юриш-туриши, ҳаракатда бўлиши, вақти-соати билан ҳаётдан кўз юмиши илоҳий мўъжизадир.\nЎлим Ҳақни англамаганлар хаёлига ўрнашиб қолганидек, ҳаётнинг тугаши эмас, балки фоний дунёдан боқий дунё сари қилинган бир кўчишдир.\nИнсоннинг яралиб, умр кечириб, вафот этиши бир жараён. Мазкур жараён ўлимдан сўнг ҳам давом этади. Бу эса охиратнинг борлигига, ўлимдан сўнг қайта тирилиш ҳақлигига ақлий далилдир. Шундай экан, мўмин инсон ўлимдан қўрқмаслиги, бу барчанинг қадаридаги битик эканини унутмаслиги ҳамда унга тайёргарлик кўриб бориши лозим.\nБуюрилган амалларни сидқидилдан бажариш, исломий йўл-йўриқ, қоидаларга бўйин суниш, ўзининг ҳамда ўзганинг ҳақ-ҳуқуқларига риоя этиш кўзланган мақсадга мувофиқдир.\nДинимизда бу ҳақ-ҳуқуқлар мукаммал даражада белгиланган. Ислом дини инсон ҳуқуқлари нафақат ижтимоий ҳаётда, балки вафотидан кейин ҳам амалда бўлишини таъминлайди. Шу нуқтаи назардан келиб чиқсак, вафот этган инсоннинг ҳам ўзига яраша ҳақ-ҳуқуқлари мавжуддир. Буларни адо этиш тириклар зиммасидаги бурч ҳисобланади.\nГлобаллашув жараёнида миссионерлик ҳаракатлари авж олмоқда. Дунё саҳнасидаги турли кучлар ўз ғоя ва мақсадларини тарғиб қилишда, одамлар онгига сингдиришда ҳар қандай усуллардан фойдаланмоқдалар. Уларнинг мазкур ғаразли ҳаракатлари минг йиллардан буён муқаддас Ислом динига эътиқод қилиб келаётган диёримизда кўзга ташланиши ҳар бир фуқарони, мўмин-мусулмонни огоҳликка, шариат аҳкомларидан чуқурроқ хабардор бўлишга чорлайди.\nМиссионерларнинг нотўғри талқинлари таъсири аёлларнинг қабр зиёратига қора кийимда соябон тутиб боришлари, тобут кўтарганда марҳум суратини кўтариб олиниши, турли нарсаларни тутатилиши, дабдабали, шеърлар битилган қабр тошларни ўрнатилишида кўринмоқда десак, хато бўлмайди.\nҚолаверса, инсонларнинг “ўлим”ни нотўғри тушунишлари, муқаддас динимизни бу борада кўрсатган таълимотларидан хабардор бўлмасликлари дафн маросимларида кўплаб хато ва камчиликларга йўл қўяётганларига сабаб бўляпти, десак нотўғри бўлмайди.\nИнсонлар онгида ўрнашиб, айни кунда одат тусига кириб қолаётган амалларни хато эканлигини тушунтириш, уларни шаръий ҳукмлар билан баён қилиш, бу амалларни хатолигини, миллийлигимизга ҳам, динимизга ҳам зид эканини диний-илмий жиҳатдан асослаш, дафн ва дафнга оид маросимларни меъёрларини билиш, ўрганиш бугунги куннинг долзарб муаммоси ҳисобланади.\nХадичаи-Кубро аёл-қизлар ислом таълим муассасасининг\n4-курс талабаси Охунжонова Марҳабо Обиджон қизи


Пахтакор “ЭКОБОЗОР” очилишида тадбиркорлар машмашаси » Пахтакор тумани ҳокимлиги расмий сайти\nПахтакор тумани ҳокимлиги » Янгиликлар » Пахтакор “ЭКОБОЗОР” очилишида тадбиркорлар машмашаси\nПахтакор “ЭКОБОЗОР” очилишида тадбиркорлар машмашаси\n23 декабрь 2020 йил\nМуносабат: (21.12.2020) “Жиззах вилояти Пахтакор тумани тадбиркорлари номидан мурожаат йўллаяпмиз. Бозор ҳали битмай туриб бизни ичкарида савдо қилишга мажбурлашяпти. Талабимизга қулоқ солмаган масъулларга норозилик билдиришга йиғилдик...”номли видео тарқалган эди.\nТуман ишчи гуруҳ томонидан мазкур холат ўрганиб чиқилди. Ўрганиш жараёнида тадбиркорлар томонидан биз ҳозирги кунда савдо қилётган жойимизни ўзгартирсак биздан савдо қиладиган мижозларимизни йўқатиб қўямиз, байрам ўткунга қадар шу ерда савдо қилишга рухсат сўраётганлиги маълум бўлди.\nТуман ишчи гуруҳ бу масала бўйича тадбиркорларга ҳуқуқий тушунчалар берди. Бозор ҳудудида ноқонуний савдоларга чек қўйилиши, “Экобозор”да қонуний тадбиркорларга ажратилган жойларди барча санитария талабларига карантин қоидаларига амал қилган ҳолда савдо ишларини давом эттириш кераклиги ҳақда тадбиркорлар билан келишиб олинди.\nТурғун савдо дўконлари қурилиши тугалланмаган тадбиркорларга бозор ҳудудидан савдо ишларини давом эттиришлари учун қўшимча шароитлар яратилиб берилди. “Экобозор” очилишида туман ҳокими бозор ҳудудидаги тугалланмай қолган савдо дўконларини 2021 йилда тадбиркорлар иштирокида тўлиқ тугалланиши ҳақда алоҳида тўхталиб ўтди.\n“Экобозор” очилиши маълум бўлди\nПахтакорда "Экобозор" қурулиши\nПахтакор тумани “ЗАМОНАВИЙ ЭКОБОЗОР”да қурилиш ишлари.\nПахтакор туманида экобозор қурилиши бошлаб юборилди


ОАВ: рус хакерлари АҚШда шаҳарларни чироқсиз қолдириши мумкин\n15:21 / 13.06.2017\nРус хакерлари CrashOverride номли вирусни яратишди, у энергетик станция тизимига кирса, АҚШдаги бутун бир шаҳарни чироқсиз қолдириши мумкин. Бу ҳақда The Washington Post Dragos компанияси маълумотларига асосан ёзмоқда.\nТаъкидланишича, вирус компьютерга тушгач, электр таъминотини етказиб бериш бир неча соатдан бир неча кунга қадар тўхтаб қолиши мумкин.\nЭкспертлар фикрича, вирус тизимга сездирмай киради ва бир вақтнинг ўзида бир неча жойда ишлайди.\nDragos ҳисоботи маълумотларига кўра, рус хакерлари зарарли дастурдан ўтган йилда Украина энергетика тизимларига ҳужум қилиш учун фойдаланишган. Компания хакерлар АҚШдаги муҳандислик тизимларига ҳам қизиқиш билдириши мумкинлигини истисно этмади.\nРоссия АҚШ хакер


Атамбаев Меркель билан учрашув чоғида Европа ва Россияни муросага чақирди\n24 январ 2018, Тошкент вақти: 04:58\nАнгела Меркелни Бишкек аэропортида Алмазбек Атамбаев кутиб олди.\nГермания канцлери Ангела Меркель расмий ташриф билан Қирғизистонга келди. Бу Меркелнинг Бишкекка илк сафаридир. Қирғизистон президенти матбуот хизмати хабарига кўра, 13 июль куни маҳаллий вақт билан соат 23.30 да учиб келган Меркель хонимни “Манас” халқаро аэропортида президент Алмазбек Атамбаевнинг ўзи кутиб олган.\nГермания канцлери ташрифининг расмий қисми 14 июль куни бўлиб ўтди.. Меркель бугун эрталаб сафарининг расмий қисмини диндорлар, этник озчиликлар ва фуқаровий жамият фаоллари билан учрашувдан бошлади. Шундан сўнг Меркель хоним президент Алмазбек Атамбаев билан ёпиқ эшиклар ортида учрашув ўтказди.\nТашриф чоғида икки томонлама ҳужжатлар имзоланмаса-да, томонлар Германия ва Қирғизистон ўртасидаги ҳамкорликни чуқурлаштириш, минтақавий ва халқаро масалаларни муҳокама қилиши айтилмоқда.\nРасмий учрашув олдидан Алмазбек Атамбаев Меркельнинг Қирғизистонга келганини “тарихий сафар”, деб баҳолади. Ўз навбатида Меркель Германия Қирғизистонга маориф, демократияни ривожлантириш каби соҳаларда кўмак кўрсатаётганини ва бу йўналишдаги ҳамкорлик давом эттирилишини айтди.\nАнгела Меркель Қирғизистонга расмий сафар билан келди\n“Қирғизистон демократик тараққиёт йўлини танлаган ажойиб мамлакат. У минтақадаги кичкина давлат, лекин бу ерда жуда ақлли ва зиёли одамлар яшайди. Германия одамлар фаровонлигини таъминлаш йўналишида Қирғизистонга кўмак кўрсатишга тайёр”, деди Меркель хоним.\nЎз ўрнида президент Алмазбек Атамбаев Украинадаги вазият ортидан Россия ва Европа Иттифоқи ўртасида юзага келган сиёсий зиддиятларни бартараф этишга чақирди:\n-Мен учрашув чоғида Евросиё мамлакати сифатида Украинадаги конфликт оқибатларини, Европа ва Россия ўртасидаги муносабатларда юзага келган инқироз оқибатларини ҳис қилаётганимизни айтдим ва биз томонлар эртароқ муросага келишини истар эдик. Биз Европани ҳам, Россияни ҳам компромисга чақирамиз, -деди Атамбаев.\nГермания канцлери Қирғизистон президенти билан учрашув чоғида қамоқдаги ҳуқуқ фаоли Азимжон Асқаров тақдирига оид масалани кўтарадими-йўқми, ҳозирча номаълум.\nМеркелнинг Бишкек сафари 12 июль куни Қирғизистон Олий суди халқаро ҳамжамият қамоқдан озод этилишини талаб қилаётган этник ўзбек ҳуқуқ фаоли Азимжон Асқаров ишини қайта кўриб чиқиш учун Чуй вилоят судига жўнатиш тўғрисда қарор чиқарганидан сўнг амалга оширилмоқда. Асқаров 2010 йилда Ўш қирғинида айбланиб, умрбод қамоқ жазосига ҳукм қилинган эди. Халқаро ҳамжамият Асқаровга нисбатан жиноят иши сохталаштирилганига ишонилишини айтиб келади.\nМеркель қирғиз президенти Атамбаевнинг бир неча йил олдин Германияга қилган сафари чоғида Асқаров масаласини кўтарган эди.\nҚирғиз расмийлари Асқаров ишини қайта кўриб чиқишга жўнатилиши Меркелнинг Қирғизистонга сафари билан боғлиқ эмаслигини маълум қилганлар.\nБироқ Атамбаев Меркель билан ўтган учрашувдан сўнг ўтказилган матбуот анжуманида Асқаров масаласини ҳам тилга олиб ўтди:\n-Асқаровнинг иши батафсил, диққат билан, ипидан игнасигача бошқатдан кўриб чиқилади. Ҳар бир деталь диққат билдан ўрганилади.Бу жараён ярим йилга, бир йилга, икки йилга чўзилиб кетса ҳам, диққат билан кўриб чиқилади. Биз БМТ Бош котиби Бан Ки Мунга ҳам расман мактуб жўнатиб, БМТ экспертларини Асқаров иши билан боғлиқ жараёнларни кузатиш учун Қирғизистонга таклиф қилдик. Лозим бўлса уларнинг бу ерда бўлишини молиявий жиҳатдан ҳам таминлаймиз, -деди Атамбаев.\nГермания Қирғизистоннинг йирик донорларидан бири ҳисобланади. 1992 йилдан то шу кунгача Германия Қирғизистонга молиявий ва техник жиҳатдан 250 миллион евродан кўпроқ ёрдам кўрсатган.\nҚирғизистонда яшаган этник немисларнинг ҳам мамлакат тараққиётига қўшган ҳиссаси катта бўлган. Жумладан, миллати немис бўлган Иордан Қирғизистон Бош вазири лавозимида ишлаган, Герцен Қирғизистоннинг буюк рассомларидан бири ҳисобланади, Фере биринчи қирғиз миллий операси муаллифи бўлган, профессор Радлов эса энг биринчилардан бўлиб “Манас” эпосини қоғозга кўчирган.


Мўмин банда эшитган нарсасини сўраб-суриштирмай гапиришдан эҳтиёт бўлиши лозим.\nАллоҳ таоло бундай марҳамат қилади: “Эй, мўминлар! Агар сизларга бирор фосиқ кимса хабар келтирса, сизлар (ҳақиқий аҳволни) билмаган ҳолингизда бирор қавмга азият етказиб қўйиб, (кейин) қилган ишларингизга пушаймон бўлмаслигингиз учун (у хабарни) аниқлаб (текшириб) кўрингиз!” (Ҳужурот сураси, 6-оят).\nАбу Ҳурайра розияллоҳу анҳудан ривоят қилинади. Расулуллоҳ соллаллоҳу алайҳи васаллам: “Кишига гуноҳ учун эшитган нарсасини гапирмоқнинг ўзи кифоя қилади”, деганлар (Имом Абу Довуд, Имом Муслим ривояти).\nДемак, эшитган гапини одамларга гапираверган киши ёлғончилардан саналади. Мўмин банда эса ёлғончи бўлмайди.\nИмом Молик ривоят қилган ҳадисда Савфон ибн Сулайм розияллоҳу анҳу «Расулуллоҳ соллаллоҳу алайҳи васалламдан:\n“Ё Аллоҳнинг Расули! Мўмин қўрқоқ бўлади-ми?” деб сўрадилар.\n“Ё Аллоҳнинг Расули! Мўмин бахил бўлади-ми?” дедилар.\n“Ё Аллоҳнинг Расули! Мўмин ёлғончи бўлади-ми?” деб сўрадилар.\n“Йўқ”, деб жавоб бердилар».\nМўмин банда бирор кишини масхара қилмаслиги лозим.\n“Эй, мўминлар! (Сизлардан) бирор миллат (бошқа) бир миллатни масхара қилмасин! Эҳтимолки, (масхара қилинган миллат) улардан яхшироқ бўлса” (Ҳужурот сураси, 11-оят).\nМуоз ибн Жабал (розияллоҳу анҳу) ривоят қилинади. Расулуллоҳ (соллаллоҳу алайҳи ва саллам): “Ким бир биродарини бир айбда айбласа, токи ўзи ҳам ўша гуноҳни содир этмагунича вафот этмайди”, дедилар (Имом Термизий ривояти).\nОиша розияллоҳу анҳо: “Мусибатга учраган бир киши бир гуруҳ аёллар олдидан ўтди. Аёллар уни масхара қилиб, кулишди. Ўша аёлларнинг кўпчилиги ўша мусибатга мубтало бўлишди”, дедилар (Имом Бухорий ривояти).\nАллоҳ таоло бошқа бир оятда масхара қилувчиларнинг ҳолига вой бўлиши ҳақида огоҳлантиради: “(Кишилар ортидан) ғийбат қилувчи, (олдида) масхара қилувчи ҳар бир кимсанинг ҳолига вой!” (Ҳумаза сураси, 1-оят).\nМўминлар бир-бирларини мазах қилишлари ва лақаблар билан атамасликлари лозим.\nАллоҳ таоло бундай марҳамат қилади: “Ўзларингизни (бир-бирларингизни) мазах қилмангиз ва бир-бирларингизни лақаблар билан атамангиз!” (Ҳужурот сураси, 11-оят).\nМўминлар гумондан четда бўлишлари лозим.\nАллоҳ таоло бундай буюради: “Эй, мўминлар! Кўп гумон(лар)дан четланингиз! Чунки баъзи гумон(лар) гуноҳдир” (Ҳужурот сураси, 12-оят).\nМўминлар ўзгалар айбини қидиришдан ва уларни ғийбат қилишдан сақланишлари лозим.\n“(Ўзгалар айбини қидириб) жосуслик қилмангиз ва бирингиз бирингизни ғийбат қилмасин! Сизлардан бирор киши ўлган биродарининг гўштини ейишни хоҳлайдими?! Уни ёмон кўрасиз-ку, ахир! Аллоҳдан қўрқингиз! Албатта, Аллоҳ тавбаларни қабул қилувчи ва раҳмли зотдир” (Ҳужурот сураси, 12-оят).\nДругие материалы в этой категории: « Нишонга урилган гаплар: “Сизни тўхтовсиз кечираверадиганлардан эҳтиёт бўлинг. Чунки улар агар кетсалар, қайтиб келмайдилар”\tДенгиз тубидаги қурт »


Fargonatuman.uz - Халқни рози қилиш асосий вазифа ва бурчимиздир!\nХалқни рози қилиш асосий вазифа ва бурчимиздир!\n2019-11-30 17:07:49 490\nХалқ депутатлари Сўх туман Кенгашининг навбатдаги мажлиси муҳокамасига таклиф қилинаётган “Сўх туманида ҳудудий секторлар ва ташкилот раҳбарлари томонидан ўйма ўй юриш, ижтимоий ва бошқа объектларни ўрганиш орқали муаммоларни аниқлаш ҳамда ҳал қилиниши, мурожаатлар билан ишлаш ҳолати” юзасидан\nЎзбекистон Республикаси Президентининг “Аҳоли муаммолари билан ишлаш тизимини янада такомиллаштириш чора-тадбирлари тўғрисида”ги Фармонига асосан жорий йилнинг 1 февралидан Халқ қабулхоналарининг муаммоларни уйма-уй юриш орқали аниқлаш ва ҳал қилишни, давлат органларининг аҳоли билан бевосита ишлашини назарда тутувчи янги тизим жорий қилинди.\nЯнги тизим талаблари асосида ҳудудларни комплекс ижтимоий-иқтисодий ривожлантириш бўйича секторлар давлат органлари ва бошқа ташкилотлар билан биргаликда уйма-уй юриш, ижтимоий ва бошқа объектларни ўрганиш орқали муаммоларни аниқлаш ҳамда ҳал қилинишини таъминлаш белгиланган.\nШунингдек,туман Халқ қабулхонаси бошчилик қиладиган секторлар штаблари аъзоларидан иборат ишчи гуруҳлар ҳудудларни маҳаллалар ва хонадонлар (оилалар) кесимида таҳлил қилиниши, аниқланган камчилик ва муаммоларни бартараф этиш юзасидан қисқа ва ўрта муддатли манзилли тадбирлар режаларини шакллантирилиши белгиланиб ўтилган.\nУшбу фармон талаблари асосида Халқ қабулхоналари секторлар ва ҳудуддаги ташкилотлар раҳбарлари фаолияти, мурожаатлар билан ишлаш ҳолати юзасидан тегишли халқ депутатлари Кенгашлари мажлисида муҳокама қилиш учун ҳар чоракда ахборот киритилиши ҳамда ушбу ахборот юзасидан мутасадди ташкилотлар раҳбарларининг ҳисоботи эшитилиши белгиланган.\nЖорий йилнинг биринчи ярим йиллиги давомида тумандаги секторлар томонидан юклатилган вазифалар асосида қўйидаги ишлар амалга оширилди:\n1-чи ҳудудий комплекс ижтимоий-иқтисодий ривожлантириш бўйича сектор штаби аъзоларидан иборат ишчи гуруҳ томонидан мавжуд 2876 хонадонлардан 2760 таси ёки 96 фоизи ўрганилиб чиқилди. Ўрганиш давомида 124 та ўйма ўй юриш орқали муаммолар аниқланди, ижтимоий ва бошқа объектларни ўрганишда муаммо аниқланмаган. Аниқланган жаъми 124 та муаммони 120 таси тегишли тизимлар орқали ҳал этилиши таъминланди. Аниқланган 4 та муаммо ечимини топиш мақсадида қисқа ва ўрта муддатли манзилли тадбирлар режалари шакллантириш учун таклиф киритилган.\nЖорий йил туққиз ойи давомида сектор ҳудудидан Халқ қабулхонасига 73 та муроржаат тушди, умумий салмоқнинг 13 фоизини ташкил қилади.Мурожаатларнинг асосий қисмини болалар нафақаси ва моддий ёрдам бериш, иш билан таъминлаш, турли хизматлардан фойдаланишдаги муаамолар ечими ташкил этади. Ушбу йуналишда секторда аҳоли даромададларини ошириш, “Ҳар бир оила – тадбиркор” дастуридан кенг фойдаланиш мақсадида тижорат банклари орқали 1.047 млрд.сўм имтиёзли кредит маблағлари ажратилди, турли ташкилотлар орқали 52 нафар фуқаро янги иш ўрин билан таъминланди. Лекин амалга оширилган ушбу тадбирлар мавжуд муаммолар ечимини тулиқ таъминлай олмайди. Утган йилнинг шу даврига нисбатан сектор кесими бўйича Халқ қабулхонасига тушган мурожаатлар 2.2 бараварга камайган. Ўзбекистон Республикаси Президентининг Халқ қабулхонаси ва Виртуал қабулхонасига мурожаатлар тушумининг кескин камайишига таъсир кўрсатилган асосий омил сектор раҳбари томонидан сектор ҳудудида бевосита мулоқот асосида амалга оширилган оммавий қабулларнинг тизимли ўтказилиши ҳисобланади.\nСектор раҳбарияти томонидан III-чорак давомида сектор ҳудудидаги маҳаллаларда 9 та оммавий қабуллар ўтказилган. Оммавий қабуллар давомида 133 та мурожаат тушиб, уларнинг 47 таси ижобий ҳал қилинган, 52 та мурожаат бўйича ижроси юзасидан тушунтириш берилиб, тушган 34 та мурожаат тегишлилиги бўйича ҳал этиш жараёнида. Оммавий қабулларда тушган мурожаатларнинг ҳал этилиши даражаси 48 фоизни ташкил этади.\nСектор ҳудудидаги Ғазнов МФЙ “Обод қишлоқ” Дастури асосида жорий йилда таъмирланиши белгиланган. Маҳаллада дастур ижроси бўйича штаб ташкил қилинган, ишчи гуруҳ фаолияти йулга қуйилган. Маҳаллада дастур асосидаги ишлар тўлиқ амалга оширилган.\nСектор ҳудудидаги Қалъача маҳалласи сектордаги оғир ҳудуд ҳисобланиб, туман ишчи гуруҳи томонидан ушбу маҳалладаги 390 та хонадонда уйма уй юриш тартибида ўрганиш амалга оширилиб, 390 та хонадон ҳамда 3 та объект ўрганиб чиқилди. Ўрганиш давомида маҳалла хонадонлари, ижтимоий ва бошқа объектлардаги мавжуд ҳолат таҳлил қилинди.Таҳлил асосида 13 та муаммолар аниқланиб, уларнинг 3 таси жойида ишчи гуруҳ томонидан ижроси таъминланди. Ўрганиш натижасида маҳалладаги асосий муаммолар ички кўчаларни асфалтьлаштириш, электр таянчларни алмаштириш ва аҳолини иш билан таъминлаш муаммолари ташкил этди. Ушбу аниқланган муаммолар тегишлилигачи қисқа ва ўрта муддатли манзилли тадбирлар режасига киритиш белгиланган.\nСектор ҳудудидаги ижтимоий соҳа объектларида куз-қиш мавсумига тайёргарлик кўздан кечирилганда 18,20-сон УЎТМларни замонавий тежамкор ёритгичлар таъминламаганлиги, 3-ИДУМ спорт зали иситиш батареяларини алмаштирилмаганлиги, 21-сонли МТТ да 450 метр электр тармоғи тортиш, улаш ва кўмир захираси яратилмаганлиги ҳамда 5 дона куп қаватли уй ичимлик суви билан таъминланмаган, канализация ва марказлашган иситиш тизими мавжуд эмаслиги аниқланди.\nХалқ қабулхонаси томонидан тушган мурожаатлар асосидаги амалга оширилган ўрганиш давомида сектор ҳудудида ҳал этилиши зарур бўлган қўйидаги муаммолар мавжуд:\n- маҳаллада “Обод қишлоқ” дастури ижросини таъминлаш учун тегишли ташкилотлар томонидан ўтказилган хатлов натижалари асосида аниқланган муммоларни ижросини ташкил этиш. Штаб фаолиятини йулга қўйиган ҳолда дастур ижросини ташкиллаш,дастур ижроси молиявий таъминотини йулга қўйиш учун вилоят штабига таклиф киритиш;\n-Умбара – Тул йуналишидаги автойулни таъмирланиши- муаммо ҳал этилиши учун сектор томонидан қисқа муддатли манзилли тадбирлар режасига киритиш учун таклиф киритилган;\n-Ленбург қишлоғида ичимлик суви муаммоси ҳал этиш мақсадида янги сув қувури тортилган бўлсада маҳаллада ичимлик суви муаммоси тулиқ бартараф этилмаган.\nҲудуднинг Ғазнов, Қалъача ва Соҳибкор қишлоқларида оилалар шароитини яхшилаш учун янги иш ўринлари ташкил этиш ва оилавий тадбиркорликни янада ривожлантириш талаб этилади.\nСектор штаби аъзолари томонидан ишчи гуруҳ фаолиятида иштирок этиш ҳолати ўрганиши давомида Халқ банки туман бўлими, Аҳоли бандлигига кўмаклашиш маркази ходими вакили ишчи гуруҳ фаолиятида тулиқ қатнашиб келмаганлиги аниқланди. Сектор раҳбари томонидан ишчи гуруҳ аъзоларига нисбатан интизомий чора кўриш бўйича сўров киритилмади.\n2-чи ҳудудий комплекс ижтимоий-иқтисодий ривожлантириш бўйича сектор штаби аъзоларидан иборат ишчи гуруҳ томонидан мавжуд 4277 хонадонлардан 4225 таси ёки 99 фоизи ўрганлииб чиқилди. Ўрганиш давомида 129 та ўйма ўй юриш орқали муаммолар аниқланди, ижтимоий ва бошқа объектларни ўрганишда муаммо аниқланмаган. Аниқланган жаъми 129 та муаммони 127 таси тегишли тизимлар орқали ҳал этилиши таъминланди. Аниқланган 2 та муаммо ечимини топиш мақсадида қисқа ва ўрта муддатли манзилли тадбирлар режаларига киритиш учун таклиф киритилган. Халқ қабулхонаси томонидан ўтказилган назорат ўрганишларда аниқланган муаммоларни аниқлаш, таҳлил қилиш ва уларни бартараф этиш бўйича сектор раҳбарига тақдимнома киритлиди.\nЖорий йил туққиз ойи давомида сектор ҳудудидан Халқ қабулхонасига 223 та муроржаат тушди, умумий салмоқнинг 41 фоизини ташкил қилади.Мурожаатларнинг асосий қисмини болалар нафақаси ва моддий ёрдам бериш, иш билан таъминлаш, турли хизматлардан фойдаланишдаги муаамолар ечими ташкил этади. Ушбу йуналишда секторда аҳоли даромададларини ошириш, “Ҳар бир оила – тадбиркор” дастуридан кенг фойдаланиш мақсадида тижорат банклари орқали 6.7 млрд.сўм имтиёзли кредит маблағлари ажратилди. Сектор раҳбари томонидан утган муддат давомида сектордаги мавжуд 325 та хонадонларда шахсан ўрганиш ўтказилиб, ҳудуддаги мавжуд 9 та маҳалаларда мавжуд муаммолар ишчи гуруҳ ёрдамида тулиқ ўрганиб чиқилди ва уларнинг ечимини бўйича “Йул харитаси” ишлаб чиқилди.\nСектор раҳбарияти томонидан III-чи чорак давомида сектор ҳудудидаги маҳаллаларда 8 та оммавий қабуллар ўтказилган. Оммавий қабуллар давомида 92 та мурожаат тушиб, уларнинг 34 таси ижобий ҳал қилинган, 26 та мурожаат бўйича ижроси юзасидан тушунтириш берилиб, тушган 92 та мурожаат тегишлилиги бўйича ҳал этиш жараёнида. Оммавий қабулларда тушган мурожаатларнинг ҳал этилиши даражаси 37 фоизни ташкил этади.\nСектор ҳудудидаги ижтимоий соҳа объектларида куз-қиш мавсумига тайёргарлик кўздан кечирилганда 3,4,6-сон УЎТМларни замонавий тежамкор ёритгичлар таъминламаганлиги, 1,2,3,4,5,6-сон МТТлар ихтиёридаги иситиш қозонларини замонавий горелкалар билан таъминлаш ва кумир захирасини яратилмаганлиги, 2,3,5,6-сон МТТлар табиий газдан самарали фойдаланиш учун газ ҳисоблагичлар билан таъминламаганлиги, ҳамда 5 дона куп қаватли уй ичимлик суви билан таъминланмаган, канализация ва марказлашган иситиш тизими мавжуд эмаслиги аниқланди.\n-сектор ҳудудида Офтобрў маҳалласи оғир ҳудуд ҳисобланиб, ҳудудда аҳоли хонадонларига ичимлик суви, сўғориладиган сув етишмайди. Маҳалладаги Тошқура мавзесида электр тармоқларини ностандарт таянчлардан фойдаланилмоқда. Йуллар тамирталаб.Сектор томонидан муммоларни ҳал этиш учун ичимлик суви тик қудуғи ковлаш ва сув тармоғи тортиш 2019 йил дастурига киритилган. Лекин “Сувоқава” ДУК томонидан ишлар ташкилланмаган. Суғориладиган сув таъминоти бўйича мавжуд муммо ечими учун туман ҳокимлиги ва туман Ирригация бўлимига таклиф киритилиб, 2020 йилда ижросини таъминлаш учун тегишли дастурга таклиф киритилган. Электр тармоқларини таъмирлаш учун сектор томонидан киритилган таклиф асосида 2019 йилда 2 км тармоқ реконструкция қилиш тасдиқланди. Ушбу йуналишда ҳам Электр тармоқлари корхонаси томонидан дастур ижроси таъминланмаган.\nҲазрати али маҳалласида 300 метр маҳаллий йуллар асфальт ётқазилди. Ҳудудий секторнинг Сарибозорча маҳалласида электр тармоғини таъмирлаш, Янгиариқ маҳалласида ички йулини асфальтлаштириш, Сариканда, Сарибозорча маҳаллаларида ичимлик сув тармоғини таъмирлаш муаммолари ҳал этилмаган.\nЎрганишлар давомида сектор штаби аъзолари томонидан Агробанк ва Халқ банк вакиллари ишчи гуруҳ фаолиятида тулиқ иштирок этмаганлиги аниқланди. Сектор фаолиятида тулиқ қатнашмаган ёки масъулиятсизлик билан ёндашган аъзоларга нисбатан чора кўриш учун иш берувчи ташкилотларга ва сектор раҳбарларига тақдимнома киритилди.\n3-чи ҳудудий комплекс ижтимоий-иқтисодий ривожлантириш бўйича сектор штаби аъзоларидан иборат ишчи гуруҳ томонидан мавжуд 2520 хонадонлардан 2520 таси ёки 100 фоизи ўрганлиб чиқилди. Ўрганиш давомида 144 та ўйма ўй юриш орқали муаммолар аниқланди, ижтимоий ва бошқа объектларни ўрганишда муаммо аниқланмаган. Аниқланган жаъми 143 та муаммони барчаси тегишли тизимлар орқали ҳал этилиши таъминланди. Халқ қабулхонаси томонидан ўтказилган назорат ўрганишларда аниқланган сектор ишчи гуруҳи томонидан амалга оширилган ўрганишлар давомида муаммоларни аниқлаш ва бартараф этишда йул қўйилган камчиликлар бўйича чора белгилаш учун сектор раҳбарига тақдимнома киритилди.\nЖорий йил туққиз ойи давомида сектор ҳудудидан Халқ қабулхонасига 104 та муроржаат тушди, умумий салмоқнинг 19 фоизини ташкил қилади.Мурожаатларнинг асосий қисмини ичимлик ва суғориладиган сув таъминоти, болалар нафақаси ва моддий ёрдам бериш, иш билан таъминлаш, қушни республика яйловларидан фойдаланишдаги муаамолар ташкил этади. Суғориладиган сув таъминоти бўйича жорий йилда 2,6 км тортилган янги тармоқ ишга тушурилди.Мавжуд талабни тулиқ таъминланмаётганлиги сабаб 1,7 млрд сўм миқдорида “Хушьёр” насос станцияси сув олиш иншоотини реконструкция қилиш жорий йил дастурига киритилган, IY-чоракда ишга тушириш режалаштирилган. Шунингдек ички имкониятлар фойдаланган ҳолда насос станцияси электр тармоқларини вилоят мутахассислари ёрдамида таъмирлаш, сув тақсимотини тартибга солиш ишлари амалга оширилди.\nЮқоридаги мурожаатлар асосий йуналишларида секторда қатор жиддий тадбирлар амалга оширилиши талаб этилади.\nСектор раҳбарияти томонидан III-чорак давомида сектор ҳудудидаги маҳаллаларда 8 та оммавий қабуллар ўтказилган. Оммавий қабуллар давомида 106 та мурожаат тушиб, уларнинг 37 таси ижобий ҳал қилинган, 26 та мурожаат бўйича ижроси юзасидан тушунтириш берилиб, тушган 43 та мурожаат тегишлилиги бўйича ҳал этиш жараёнида. Оммавий қабулларда тушган мурожаатларнинг ҳал этилиши даражаси 33 фоизни ташкил этади.\nСектор ҳудудидаги ижтимоий соҳа объектларида куз-қиш мавсумига тайёргарлик кўздан кечирилганда куйидаги камчиликлар аниқланди: 15-сон УЎТМда иситиш қозонига 2 дона насос ва 200 метр юқори кучланишли электр тармоғи тортиш, 12-сонли МТТ ихтиёридаги иситиш қозонларини замонавий горелкалар билан таъминлаш ва кумир захирасини яратиш ҳамда табиий газдан самарали фойдаланиш учун газ ҳисоблагич билан таъминлаш, 1 дона куп қаватли уй ичимлик суви билан таъминланмаган, канализация ва марказлашган иситиш тизими мавжуд эмас лиги аниқланди.\nСектор ҳудудидаги Хушьёр маҳалласи “Обод қишлоқ” Дастури асосида жорий йилда таъмирланиши белгиланган. Маҳаллада дастур ижроси бўйича штаб ташкил қилинган, лекин ишчи гуруҳ фаолияти тулиқ йулга қуйилмаган.\n-сектор ҳудудида Ҳушьёр маҳалласи тегишли тартибда 2019 йилда “Обод қишлоқ” дастурига киритилган. Маҳаллада аҳоли хонадонларига ичимлик суви, сўғориладиган сув таъминотида муаммолар мавжуд. Маҳаллада бир қисм хонадонлар электр тармоқларини ностандарт таянчлардан фойдаланилмоқда. Йуллар тамирталаб. Йуналиш бўйича муммоларни ҳал этиш учун суғориладиган сув таъминоти бўйича амалга оширилган ишлар юқорида акс эттирилган. Дастур асосида 6.5 км йуллар шағал ётқазилиши, 2,4 км йуллар асфальт ётқазилиши белгиланган.\nСектор ҳудудидаги Қақир маҳалласи сектордаги оғир ҳудуд ҳисобланиб, туман ишчи гуруҳи томонидан ушбу маҳалладаги 473 та хонадонда уйма уй юриш тартибида ўрганиш амалга оширилиб, 473 та хонадон ҳамда 5 та объект ўрганиб чиқилди. Ўрганиш давомида маҳалла хонадонлари, ижтимоий ва бошқа объектлардаги мавжуд ҳолат таҳлил қилинди.Таҳлил асосида 74 та муаммолар аниқланиб, уларнинг 17 таси жойида ишчи гуруҳ томонидан ижроси таъминланди. Ўрганиш натижасида маҳалладаги асосий муаммолар ичимлик ва суғориладиган сув таъминоти, ички кўчаларни асфалтьлаштириш, электр таянчларни алмаштириш ва аҳолини иш билан таъминлаш муаммолари ташкил этди. Ушбу аниқланган муаммолар тегишлилигачи қисқа ва ўрта муддатли манзилли тадбирлар режасига киритиш белгиланган.\nҲудудий секторнинг Себзор, Шарқобод маҳаллаларида электр тармоғини таъмирлаш, маҳалла йулини асфальтлаштириш, Қизил-қиёқ ва Шарқобод маҳаллаларида ичимлик сув тармоғини таъмирлаш муаммолари ҳал этиш талаб этилади.\nСектор ҳудудидаги Хушьёр,Себзор,Қақир,Қизил-қиёқ ва Шарқобод маҳалаларида аҳоли даромадларини ошириш мақсадида янги иш ўринлари ташкил этиш, яратилган имкониятлар асосида тадбиркорлик ва томарқачиликни ривожлантириш, “Ҳар бир оила – тадбиркор” дастурини кенг тадбиқ қилиш, шу тартибда аёлларни ишга жалб этиш талаб этилади.\nСектор раҳбари томонидан ҳудудаги мавжуд 5 та маҳаллада шахсан ўрганиш амалга оширилиб, мавжуд муаммолар қулами аниқланди.Улар асосида тегишли “Йул харитаси” ишлаб чиқилган. Сектор раҳбариятидан ушбу режани амалга тадбиқ этиш, глобал муаммоларни қисқа ва ўрта муддатли манзилли тадбирлар режасига киритиш асосида аниқланган муаммоларни ечилиши таъминлаш талаб этилади.\nЎрганишлар давомида сектор штаби аъзолари томонидан ишчи гуруҳ фаолиятида иштирок этишда туман мажбурий ижро бюроси, Ёшлар иттифоқи, “Сувоқава” ДУК туман бўлими, ДСИ вакиллари сектор фаолиятида фаол қатнашмаганлиги аниқланди.\nСектор фаолиятида тулиқ қатнашмаган ёки масъулиятсизлик билан ёндашган аъзоларга нисбатан чора кўриш учун иш берувчи ташкилотларга сектор раҳбари томонидан суров киритилди.Лекин тегишли ташкилот раҳбарлари томонидан жазо чораси кўрилмаганлиги аниқланди.\n4-чи ҳудудий комплекс ижтимоий-иқтисодий ривожлантириш бўйича сектор штаби аъзоларидан иборат ишчи гуруҳ томонидан мавжуд 4057 хонадонлардан 4012 таси ёки 99 фоизи ўрганлииб чиқилди. Ўрганиш давомида 198 та ўйма ўй юриш орқали, 7 та ижтимоий ва бошқа объектларни ўрганиш орқали муаммолар аниқланди. Аниқланган жаъми 198 та муаммони 113 таси тегишли тизимлар орқали ҳал этилиши таъминланди. Аниқланган 85 та муаммо ечимини топиш мақсадида қисқа ва ўрта муддатли манзилли тадбирлар режаларига киритиш учун таклиф киритилган.\nСектор раҳбарияти томонидан III-чорак давомида сектор ҳудудидаги маҳаллаларда 11 та оммавий қабуллар ўтказилган. Оммавий қабуллар давомида 231 та мурожаат тушиб, уларнинг 59 таси ижобий ҳал қилинган, 81 та мурожаат бўйича ижроси юзасидан тушунтириш берилиб, тушган 91 та мурожаат тегишлилиги бўйича ҳал этиш жараёнида.Оммавий қабулларда тушган мурожаатларнинг ҳал этилиши даражаси 26 фоизни ташкил этади.\nЖорий йил туққиз ойи давомида сектор ҳудудидан Халқ қабулхонасига 149 та муроржаат тушди, умумий салмоқнинг 27 фоизини ташкил қилади. Мурожаатларнинг асосий қисмини йулларни таъмирлаш, ичимлик ва суғориладиган сув таъминоти, иш билан таъминлаш муаамолари ташкил этади.\n-сектор ҳудудидаги Мулгон қишлоғи 2019 йилда “Обод қишлоқ” дастурига киритилган. Маҳаллада аҳоли хонадонларидаги ичимлик суви таъминоти дастур талаблари асосида ижроси охирига етказилмоқда. Маҳаллада бир қисм хонадонлар электр тармоқларини ностандарт таянчлардан фойдаланилмоқда. Йуллар тамирталаб.\nҲудуддаги Чашма,Зангат,Демурсад маҳалларида ичимлик суви таъминотида ва сўғориладиган сув таъминотида муаммолар ечилиши талаб этилади.Чашма,Зангат, Демурсад, Мулгон маҳалаларида электр тармоқларини таъмирлаш, Чашма, Зангат, Гулистон маҳаллаларида йулларни асфальт қилиш фуқаролар мурожаатлари асосида аниқланган ва ҳал этилмаган. Чашма МФЙда янги мактабгача таълим муассаси ташкил этиш, ижтимоий дорихона шохобчасини йулга қўйиш талаб этилади.\nИшчи гуруҳ аъзолари томонидан сектор фаолиятида қатнашуви бўйича туман Агробанк филиали ходими, электр тармоқ корхонаси ходими, Халқ банки ходими ва ер-кадастр хизмати ходими иштирокига алоқадор аниқланган ҳолат тўғрисида туман Халқ қабулхонасининг тақдимномасига асосан ходимларга нисбатан интизомий чоралар кўрилди.\n2019 йил давомида туманда “Обод қишлоқ” дастури асосида Ҳушёр, Ғазнов ва Мулгон маҳалалари таъмирланиши киритилган. Дастур талаблари асосида ушбу маҳаллаларда қишлоқлар буткул замонавий тусга эга бўлиб, йиллар давомида ҳал этилмаган муаммолар ўз ечимини топди. Дустурда белгиланган ичимлик суви таъминотида, электр тармоқлари ва йул таъмирлари, ободонлаштириш иш хажмлари шу кунга қадар ижроси охирига етказилмаган. Халқ қабулхонаси томонидан ушбу йуналишда амалга оширилган ишлар мониторинги асосида аниқланган камчиликлар бўйича тегишли масъул соҳаларга огоҳлантириш хатлари чиқарилди, туман ҳокими ва туман прокуратурасига йул қўйилган камчиликларни аниқлаш, бартараф этиш, ва чора кўриш учун тақдимнома киритилди, шунингдек тегишли вилоят раҳбариятига ижросини таъминлаш ва чора белгилаш учун таклиф киритилди.\nЖисмоний ва юридик шахсларнинг Халқ қабулхонаси ва тумандаги ҳудудий секторларга амалга оширлиган мурожаатлари мониторинги асосида асосий мурожаатлар тартибини иш билан таъминлаш, ичимлик ва суғориладиган сув таъминотидаги муаммолар, электр тармоқларини таъмирлаш ва кўчаларни асфальтлаштириш ташкил этади.\nМ. Ботироов - Халқ қабулхонаси мудири


Ўзбекистон Россия ерларини ижарага олмоқчи. Ўзбек деҳқони ва муҳожири қандай наф кўради?\n23 октябр 2021, Тошкент вақти: 09:42\nЎзбек муҳожири Самара вилоятининг кунгабоқар экилган майдонида.\nЎзбекистон Қишлоқ хўжалиги вазирлиги Россия Федерациясида 1 миллион гектаргача майдонда соя ва буғдой етиштиришни режаламоқда. Ҳозирча томонлар бу лойиҳани 35 минг гектар ерда синовдан ўтказишдан бошлашга келишган.\nБу ҳақда 1 октябрь куни Ўзбекистон Қишлоқ хўжалиги вазири Жамшид Хўжаев Россия Қишлоқ хўжалиги вазирлиги вакиллари билан ўтказган видео-музокарадан сўнг эълон қилинди.\nЎзбек томони тарқатган хабарда айтилишича, Россия қишлоқ хўжалиги вазирлиги Ўзбекистон–Россия лойиҳасини қўллаб-қувватлашдан манфаатдор эканини билдирган.\nРоссия келишувга қизиқиш билдирмоқда\nЎзбекистон Қишлоқ хўжалиги вазирлиги Ўзбекистон бозорининг эҳтиёжларини қондириш учун Россияда 1 миллион гектаргача майдонда соя, буғдой, мойли экинлар етиштиришни ташкил этишни режалаштирмоқда. Ўзбекистон Қишлоқ хўжалиги вазирлиги матбуот хизмати хабарича, экилиши режалаштирилаётган айнан шу ўсимликлар Россиянинг табиий тупроқ ва иқлим шароитларига мос ҳисобланади.\nРоссия Федерацияси қишлоқ хўжалиги вазири ўринбосари Сергей Левин ҳозирда Россияда фойдаланиш учун тахминан 8-13 миллион гектар майдон борлигини ва Россия Федерациясининг 23 та субъекти Ўзбекистон-Россия лойиҳасини қўллаб-қувватлашга олдиндан қизиқиш билдирганини айтди.\nЎзбекистон қишлоқ хўжалиги вазири Жамшид Хўжаевнинг Россия Федерацияси қишлоқ хўжалиги вазирининг ўринбосари Сергей Левин билан онлайн режимида ўтган музокаралардан сўнг маълум қилишича, ҳозирда ўзбек томони 35 минг гектар майдонда алоқа ва ўзаро ҳамкорлик механизмларини йўлга қўйишни режаламоқда. Вазирнинг сўзларига кўра, ҳосил кейинчалик Ўзбекистонга экспорт қилинади.\nВазирлик маълумотларига кўра, мойли, соя, буғдой экинлари Россияда табиий тупроқ ва иқлим шароитига эга.\nТомонлар октябрь ойида Ўзбекистон ишчи гуруҳининг Россия Федерациясига ташрифи чоғида лойиҳани амалга оширишнинг аниқ механизмлари ва шартларини муҳокама қилишга келишиб олгани маълум қилинди.\nЭксперт фикри: Яхши ташаббус, аммо...\nОзодлик билан суҳбатда Ўзбекистондаги қишлоқ хўжалиги масалаласи бўйича йирик мутахассислардан бири ўзбек фермерларининг Россияда фаолият олиб боришини ижобий баҳолади.\nАйни пайтда исми тилга олинмаслигини сўраган экспертнинг фикрича, лойиҳани амалга оширишда айрим тўсқинликлар юзага келиши мумкин.\n- Умуман олганда, бу келишувни жуда ижобий баҳолаш мумкин. Агарда Ўзбекистон Қишлоқ хўжалиги вазирлиги ташаббуси ҳақиқатан амалга ошадиган бўлса, бу озиқ-овқат хавфсизлиги масаласи бўйича катта ғалаба бўлади. Бу Ўзбекистоннинг буғдой ёки бошоқли экинлар масаласи бўйича олдига қўйган масалалари ечими деганидир. Аммо бу ерда бир қанча ташкилий саволлар юзага келиши мумкин.\nЎзбекистонлик экспертнинг сўзларига кўра, Россиянинг ўзида буғдой ва мойли экинлар етиштирадиган фермерлар ва хўжаликлар жуда кўп.\n-Аслини олганда, бўшаб ётган ерларнинг ўзи йўқ Россияда! Ўзбек фермерлари бу соҳага Россияда кириб келадиган бўлса, уларга қанақа ерлар ажратилади? Гап шундаки, Россиядаги фермерларнинг ўзлари лалми ва қоратупроқли ҳосилдор ерларни яхши ўзлаштириб олган ва ундан фойдаланишни йўлга қўйган. Билишимча, ўзбекистонлик муҳожир фермерларга чекка ва ўзлаштирилмаган ёки суғориладиган ерлар берилиши хавфи мавжуд.\nАйни пайтда бу экинлар Россиянинг қайси минтақаларида етиштирилиши номаълум. Бериладиган ерлар рус фермерлари билан тенг асослардами ёки икки давлат ўртасидаги қандайдир бошқача шаклдаги ҳамкорлик асосида берилиши ҳам қоронғу. Шу билан бирга, ўзбек деҳқонларининг ҳуқуқлари ва меҳнатлари қандай ҳимоя қилиниши, ер ажратиш тартиби ва қандай расмийлаштирилиши ҳақида ҳам маълумот йўқ.\nЎзбекистонлик экспертнинг фикрича, бепоён Россиянинг деҳқончилик ерларига нафақат Ўзбекистон қизиқиш билдириб келади.\n- Хитойнинг Россиядаги қишлоқ хўжалигидаги экспансияси ҳақиқатан маҳаллий аҳоли норозилигига олиб келган эди. Сабаби, хитойликларнинг нотўғри уруғлардан ва кимёвий воситалардан фойдаланиши, нотўғри ишлов бериши оқибатида ишлатган ерлар бир-икки йилда мутлақо яроқсиз ҳолатга келиб қолмоқда. Бу албатта маҳаллий экологлар ва аҳолининг катта норозилигини, ҳатто миллатчилик кайфиятидаги чиқишларига олиб келмоқда, -деди исмини ошкор қилмасликни сўраган қишлоқ хўжалиги мутахассиси.\nЎзбекистонлик миллионер фермер ҳикояси\nРоссия қишлоғига ишчи кучи етишмаётир\nАйни пайтда, рус фермерлари коронавирус пандемияси чекловлари ортидан мигрантларнинг мамлакатдан чиқиб кетиши туфайли жиддий ишчи кучи танқислигига дуч келмоқда.\nҚишлоқ хўжалиги вазирлиги маълумотича, биргина Астрахан вилоятида 11 минг муҳожир ишчига эҳтиёж мавжуд. Ҳатто кунлик иш ҳақининг 1200 дан 1500-2000 рублгача кўтарилиши ҳам маҳаллий ишчиларни далаларга жалб қила олмаган.\nНатижада, охирги бир-икки йилда Россиянинг барча минтақаларида қишлоқ хўжалиги маҳсулотлари, сабзавот-мевалар, айниқса оммабоп картошка нархининг кескин кўтарилишига олиб келди.\nКартошка мавсуми авжига чиққан бир пайтда Астрахан бозорларида унинг килограмми 45 рублдан сотилмоқда. Оддий россияликлар картошка нархининг ошишидан норози.\nРоссиянинг бошқа ишлаб чиқариш соҳалари тадбиркорлари ҳам ишчи кучи етишмовчилигидан азият чекаётганини айтиб келмоқда.\nҲозирги кунга қадар Москва, Астрахан, Белгород, Челябинск, Курск, Магадан ва Приморский ўлкаларида хорижий ишчи кучига бўлган эҳтиёж сақланиб қолмоқда.\nОлдинроқ, Россия Қурилиш ва уй-жой коммунал хўжалиги вазирлиги (Минстрой) хорижлик ишчиларнинг Россияга енгиллаштирилган тартибда кириб келишига йўл очиб беришни сўраб, ҳукуматга мурожаат йўллаган эди.\nБунинг ортидан Россияда фаолият юритаётган юристлар ва ҳуқуқ фаоллари мамлакатга киришига тақиқ бўлган тожикистонлик ва ўзбекистонлик муҳожирлар учун норасмий “амнистия” қўлланганини хабар қила бошлади.\nХалқаро полиция ассоциациясининг Россия бўлими президенти, генерал -лейтенант Юрий Ждановга кўра, 2021 йилнинг ўтган даври мобайнида Россияда қайдга турган 6,5 миллионга яқин хорижлик ишчилардан қарийб 1,9 миллионини бу мамлакатга ихтиёрий равишда иш излаб борган ўзбекистонликлар ташкил этади.\nЎзбекистон Меҳнат вазирлиги пандемия шароитида иш берувчилар билан олиб борилган музокаралар натижасида 2021 йилнинг биринчи олти ойида 22116 нафар Ўзбекистон ватандоши Россия Федерациясига ишга жўнатилганини маълум қилган эди.


Қорақалпоғистонда Вазирлар Кенгаши раиси ва ўринбосарлари ўзгарди - 13.10.2016, Sputnik Ўзбекистон\nҚорақалпоғистонда Вазирлар Кенгаши раиси ва ўринбосарлари ўзгарди\nҚахрамон Сариев Қорақалпоғистон Республикаси Иқтисодиёт вазири лавозимида ишлаб келаётган эди 13.10.2016, Sputnik Ўзбекистон\n12:22 13.10.2016 (янгиланди: 11:07 14.10.2016)\nҚахрамон Сариев Қорақалпоғистон Республикаси Иқтисодиёт вазири лавозимида ишлаб келаётган эди\nТОШКЕНТ, 13 окт – Sputnik. 2006 йилдан буён Қорақалпоғистон Республикаси Вазирлар Кенгашининг Раиси лавозимида фаолият юритаётган Янгибаев Бахадир Янгибаевич вазифасидан озод этилди. Бу ҳақда kruz.uz хабар бермоқда.\nУнинг ўрнига Сариев Қахрамон Раматуллаевич Қорақалпоғистон Республикаси Вазирлар Кенгашининг Раиси этиб тайинланди.\nҚахрамон Сариев Қорақалпоғистон Республикаси Иқтисодиёт вазири лавозимида ишлаб келаётган эди.\nШунингдек, сайтнинг хабар қилишича, Қорақалпоғистон Республикаси Вазирлар Кенгашига янги раис ўринбосарлари тайинланди.\nҚорақалпоғистон Республикаси Вазирлар Кенгаши Раисининг биринчи ўринбосари лавозимига Зайтов Зияватдин Имаматдинович тайинланди. У Қўнғирот тумани ҳокими вазифасини бажараётган эди.\nҚорақалпоғистон Республикаси Вазирлар Кенгаши Раисининг ижтимоий ва иқтисодий ривожлантириш масалалари бўйича ўринбосари Мамутов Марс Джумабаэвич ўрнига Содиқов Махмуд Сайдахмедович тайинланди. Махмуд Содиқов олдин Қорақалпоғистон Республикаси молия вазири лавозимида ишлаб келаётган эди.\nҚорақалпоғистон Республикаси Вазирлар Кенгаши Раисининг қишлоқ ва сув хўжалиги бўйича ўринбосари лавозимига Собир Хожаметов Жаббарбергенович тайинланди. У аввал Қорақалпоғистон Республикаси Қишлоқ ва сув хўжалиги вазири лавозимида ишлаган.\nШуни ҳам айтиш жоизки, Қорақалпоғистон Республикаси давлат ҳукумат порталида Вазирлар Кенгаши Раиси саҳифасида Раис сифатида Янгибаев Бахадир Янгибаевич кўрсатилган.


Президент - қомус\n"Ўзбекистон президентини Ўзбекистон қомуси деб биламан", дейди поплик суҳбатдошимиз.\nБир туман миқёсида порахўрлик билан курашаётганини айтган поплик мухлисимиз, ўз арзини Озодлик орқали қомус деб ҳисоблайдиган президентга етказш ниятида "Эркин микрофон"га қўнғироқ қилди.\n"Порахўрлар билан олишяпман"\nдейди Наманган вилоятининг Поп туманидан қўнғироқ қилган Набижон Абдувалиев. У давлат идораларидаги коррупциядан шикоят қилиб, президент девони ва бошқа давлат идораларига йўллаган қатор мактублари жавобсиз қолаётганидан хафсаласи пир бўлганини айтади.\n- Озодликка шу сабабдан қўнғироқ қилаяпманки, мен 10 йилдан кўп катталар билан, ҳаромхўрлар билан олишиб келаман.\nОзодлик: Нимага олишасиз?\n- Ноқонуний ҳатти-ҳаракатлари, порахўрликлари, туда-сюдаларини, уларнинг катта гуруҳини қўлга туширганманда мен. Булар пора пулини олиб жиноятчини озод қилган жойлари бор, бекорга қамаган жойлари бор. Ана шулар ҳисобига мен булар билан шунақа бўлиб қолганман. Ўзбекистон президентини Ўзбекистон қомуси деб биламан. 20 апрел 2011 йил биринчи очиқ хатни президент девони ҳурмати адолатли ҳал қилинмади. Вилоят соғлиқни сақлаш бошқарма ходимлари. Қомусимизнинг иккинчи моддасида давлат органлари, манфаатдор шахслар жамият ва фуқаролар олдида масъул дейилган. 35-модда ҳар бир шахс бевосита ўзи ваколатли давлат органларининг масъуллари, халқ вакилларига мурожаат қилиш ҳуқуқига эга дейилган.\n2010 йил 25 сентябр сенатор Фармоновга мурожаат қилганман. 9 ой бўлаяпти жавоб йўқ. 15 февралда хат билан Сенат раиси Собировга мурожаат қилсам, Сенат жавоб бериши лозим бўлган хатни сенатор Светлана Ортиқова Ўзбекистон Бош прокуратурасига беради. Бош прокуратура хатни таҳлил қилмасдан 25 феврал куни Наманганга олиб боради. Жавоб йўқ. 2010 йил 20 октябр куни Бош вазир Шавкат Мирзиëевга мурожаат қилсам, хатни Соғлиқни сақлаш вазири айбдор Икромовга юборади. Хатларни текширмаган булар. Халқ сайлаган. Солиқдан яхшигина маош оладилар. Халққа хизмат қиламан деб ваъда берган ишга кирганда. Озодлик орқали эшитсин деб сизларга қўнғироқ қилиб айтаяпман, дейди поплик Набижон Абдувалиев.\n"Бу бедодликлар қачонгача давом этади"\nдея куюниб гапирди Москвадан қўнғироқ қилган Россия фуқароси, асли ўшлик Рустамжон Шарипов. У сўнгги икки йил давомида Қирғизистонда бўлмагани учун ота-онасини кўриш мақсадида Ўшга борган пайтда қирғиз милицияси ходимлари уйидан олиб кетиб, 2010 йилги зўравонликларда айблаб қийноққа солганликлари, катта пора эвазига қамоқдан зўрға қутулиб Россияга чиқиб кетганини гапириб берди.\n- 2011 йил 10 апрелда Қирғизистонга, ватанга қайтиб бордим. Борган куним уже таможнядан қийнашни бошлади.\nОзодлик: Қирғизистон божхоначилари-а?\n- Ҳа. Айбимиз ўзбекмиз. Урди, бошқа қилди, пулларимизни олди. Бир сўмсиз уйга кириб бордик. Ўш шаҳри, Шаҳидтепа маҳалласида яшайман. Бордим, уч кун ота-онам билан дийдор ўтирдим. Тўртинчи кундан келишни бошлади. Бир ҳафтадан кейин дабдурустдан келдида, ҳаммани ушлаб мени сўради. Шарипов Рустамман дедим. “Сен одам ўлдиргансан” дейди. Мен қайси одамни ўлдираман? Маҳкамага борамиз, ўша ерда гаплашамиз. Толко русча гапирдим. Олиб чиқди, қўлларимга бир нарсалар санчишди, ниналар санчди ҳаттоки.\nОзодлик: Қаерга олиб борди кейин?\n- Уголовний розискда битта отделга олиб кирди. Шаҳарники. Электрошок билан урдириб издиватся қилиб ўйнади.\nОзодлик: Қанча ушлаб турди?\n- Бир суткадан ошиқ.\nОзодлик: Бир сутка давомида нима бўлди?\n- “Сен Ўшда бўлгансан. Полний далиллар бор” дейди. “Докажи мне” десам, “Сейчас докажем” дейди. Никак они недоказали. Менинг бўйнимга қўя олмайдида. Чунким мен бўлмаганман.\nОзодлик: Россия фуқаросиман деяпсиз. Россия элчихонасига мурожаат қилмадингизми?\n- Қилдим. Ўшаларнинг ëрдами билан бир сутканинг ичида чиқиб кетдим. Лекин пул тўланди. Бу нарса қачонгача давом этади? Сиëсат билан шуғулланадиган, бошқа нарса қиладиган, ҳақиқатни олиб борадиган толко Озодлик радиоси қолди менинг тушунишим, билишим бўйича. Бошқа бир инсон ўзининг ҳуқуқини талаб қилаяпти. Қачон ëруғ юз билан қайтсак бўлади? Бу нарсага мен чидай олмаяпман. Мана кўргим келаяпти ота-онамни. Ўшимда юргим келаяпти. Минг Россия фуқароси бўлсам ҳам ўша ерга боришга ҳаққим борку. Ëрдам бўлса қани ота-онамизнинг олдига ëруғ юз билан қайтсак. Борсагу қучоғини очиб кутиб олишса. Қўрқиб кутиб олишмаса, дейди Москвадан қўнғироқ қилган Россия фуқароси, асли ўшлик Рустамжон Шарипов.\n"Ўзбеклар учун юрагим йиғлайди"\nдейди Тошкент вилоятининг Паркент туманидан қўнғироқ қилган Зикриё Салимов. У Қирғизистонда ўзбекларга нисбатан кузатилаётган таъқиблар хусусида бундай фикр билдирди.\n- Ўш-Жалолобод воқеаларининг бир йиллиги муносабати билан мана шу ерда бир йил давомида бўлаëтган воқеаларни Озодлик ва бошқа матбуот воситалари орқали кузатиб келиб, шу даражада тўлқинланиб юрагим, қалбим, бутун вужудим йиғлади. Йиғлаганининг боиси қирғиз, ўзбек, қозоқ, туркман туркий халқлари агар 500-1000 йиллик тарихини изласа, отаси, онаси битта. Бекорга Чингиз оғамиз манқурт образини яратмаган экан. Ана шундай манқуртлар борлиги учун яратган экан. Бу ерда мен қирғиз халқини айблай олмайман. Лекин ўша миллатлараро, ўзбекларга қарши гижгижлаб, уларни шу ҳудуддан ҳайдаш ëки камситиш, уларни ер билан яксон қилиб, миллат сифатида Қирғизистонда йўқ қилишга ҳаракат қилган айрим худбин шахслар туркий халқнинг ғирт душманлари деб ўйлайман. Бундай манқуртликни инсоният тарихида кўз ўнгига келтириш қийин. Кўзини очсин бу қирғиз раҳбарлари. Роза Ўтунбаева ҳам кўзини очиши керак. Халқаро комиссиянинг хулосаларидан хулоса чиқариб, ўзбек миллати ҳам ердан чиққан қўзиқорин эмас ахир. У ҳам бир миллат. Бир миллатнинг ўша ердаги парчаси. Агар бу ëғини суриштирадиган бўлса, водийнинг бир чеккаси ҳисобланади Ўш билан Жалолобод. Қўқон хонлигининг ерлари бўлган ахир бу ерлар. Буни ҳеч ким даъво қилаëтгани йўқку. Нимага бунчалик узоқни кўра олмаслик, худбинликка боришини мен ҳеч тасаввур қила олмайман, дейди Паркент туманидан қўнғироқ қилган Зикриё Салимов.


Хорижга чиқиш паспортини эндиликда Давлат хизматлари марказларидан олиш мумкин\nЖорий йилдан бошлаб ўзбекистонликлар хорижга чиқиш паспортини Давлат хизматлари марказларидан олиш имкониятига эга бўлади.\nАдлия вазирлиги қошидаги Давлат хизматлари агентлигининг билдиришича, ҳозирда аҳоли хорижга чиқиш учун бериладиган биометрик паспортларни фақат Тошкент шаҳрининг барча туманлари ва вилоят марказларидаги ДХМлардан олиши мумкин.\nЙил охирига бориб мазкур хизмат республикадаги барча ДХМларда йўлга қўйилади.\nХориж паспортларини фуқаролар рўйхатда турган жойидан қатъий назар ўзи истаган ДХМдан олиши мумкин.\nБиометрик паспорт бериш учун тўлов миқдори БҲМнинг 1 бараварига, яъни 270 минг сўмга тенг. Бундан аввал хориж паспорти учун БҲМнинг 1,2 баравари миқдорида ҳақ олинган.


Президент Тошкент шаҳар ҳокимига огоҳлантириш берди - Anhor\nAnhor Все посты Президент Тошкент шаҳар ҳокимига огоҳлантириш берди\nПрезидент Тошкент шаҳар ҳокимига огоҳлантириш берди\nПрезидент Шавкат Мирзиёев раислигида маҳаллабай ишлаш тизими натижадорлигини ошириш ҳамда аҳоли бандлигини таъминлаш масалалари юзасидан видеоселектор йиғилиши ўтказилди. Бу ҳақда президент матбуот котиби Шерзод Асадов маълум қилди.\nДавлат раҳбари тизимдаги оқсоқликларни қатъий танқид қилди.\n«Ҳали 40 фоиз маҳаллада ҳоким ёрдамчиларининг ишида натижа кўрингани йўқ. Мисол учун, 450 та маҳаллада ишсизлик даражаси 20 фоиздан юқори. Бундай маҳаллалар сони Тошкент вилоятида – 59 та, Фарғонада – 52 та, Андижонда – 45 тани ташкил этиб, қолган ҳудудлардан кўп», – деди президент.\nШу муносабат билан Тошкент шаҳар ҳокими, биринчи ўринбосари ва солиқ бошлиғи қатъий огоҳлантирилди. Фарғона ва Хоразм вилоятлари ҳокимлари 1-ўринбосарлари лавозимига лойиқлигини кўриб чиқиш топширилди.\n– Олтинкўл тумани, Зарафшон шаҳри ҳокимлари;\n– Бекобод, Оққўрғон, Косонсой, Нишон, Избоскан, Қўрғонтепа, Шовот, Тўрткўл, Томди, Тўрақўрғон, Қумқўрғон, Фарғона туманлари, Навоий, Каттақўрғон шаҳарлари ҳокимларининг 1-ўринбосарлари;\n– Кармана, Фориш туманлари прокурорлари;\n– Янгиер, Шаҳрисабз шаҳарлари, Фориш тумани ИИБ бошлиқлари;\n– Нурота, Музработ, Шаҳрисабз, Мирзачўл туманлари солиқ бошлиқлари,\n– республикадан 11 нафар вакил лавозимидан озод этилди.\nБош прокурор: Жиззах вилояти ҳокимининг ўринбосари 20 млрд сўмни талон-тарож қилган\nТошкентда мактаб ўқувчиларига нисбатан бузуқ ҳаракатларда гумон қилинаётган психолог ушланди


Ўзбекистон озиқ-овқат саноати холдинги ташкил этилади | Uzbekistan Today\nБош саҳифа / Бизнес ва инновация / Ўзбекистон озиқ-овқат саноати холдинги ташкил этил...\nЎзбекистон озиқ-овқат саноати холдинги ташкил этилади\nЎзбекистонда янги холдинг компанияси ташкил этилади. У «Ўзбекозиқовқатхолдинг» деб номланади. Холдинг Ўзбекистон озиқ-овқат саноати корхоналари ассоциацияси негизида тузилади.\nПрезиденти қарорига кўра, «Ўзбекозиқовқатхолдинг» ХКнинг устав капитали тугатилаётган Ассоциация таркибига кирувчи корхоналар устав фондларидаги давлатга тегишли акция пакетлари баланс қийматида ўтказилиши ҳисобидан шаклланади. Ҳужжат орқали холдингнинг ташкилий тузилмаси, 50 кишилик бошқарув персоналига эга ижро этувчи аппарати тузилмаси тасдиқланди. Бундан ташқари, холдинг таркибига кирувчи корхона ва ташкилотлар рўйхати (жами 176 та) тасдиқланди.\nХолдинг таркибида озиқ-овқат саноати корхоналарини ривожлантириш, реконструкциялаш ва модернизациялаш жамғармаси ташкил этилади. Унинг шаклланиш манбалари холдинг таркибига кирувчи корхоналарга давлат улуши бўйича белгиланган дивидендлари (50 %) ҳамда «Ўзбекозиқовқатхолдинг» корхона ва ташкилотлари соф фойдасининг 0,5 % миқдордаги ҳиссасига тўғри келади.\nЎзбекситонда мустақиллик йилларидан бери озиқ-овқат саноатини кенг кўламли ислоҳ қилиш ишлари амалга оширилмоқда. 1990 йилда мамлакатимиз етказиб берарди ғалла истеъмоли умумий ҳажмининг 82 %дан кўпроғини, 50 % гўшт ва гўшт маҳсулотлари, сут маҳсулотларининг тахминан 60 %ини, 100 % шакар, қуруқ сут ва болалар озуқаси.\nҲозир Ўзбекистон ўз аҳолисини барча асосий турдаги озиқ-овқат маҳсулотлари билан ички ишлаб чиқаришни ривожлантириш ҳисобига тўлиқ таъминлаяпти. Мустақилликка эришган йилдан бери гўшт истеъмоли аҳоли жон бошига 1,3 баравар, сут ва сут маҳсулотлари 1,6 баравар, қайта ишлов берилган мева-сабзавот маҳсулотлари бўлса деярли 4 баробар ўсди.\nРеспублика бўйича озиқ-овқат маҳсулотлари ишлаб чиқаришга асосланган 10 мингдан ортиқ хўжалик субъектлари фаолият юритади.


Аи-92 маркали бензин нархи пасайди » Muzlik.uz - O‘zbekiston yangiliklari\n26 март кунидан эътиборан «Ўзбекнефтгаз» компанияси ёқилғи қуйиш шохобчаларида АИ-92 маркали бензиннинг нархи 6200 сўмдан 6000 сўмга камайтирилади. Бу ҳақда компания ахборот хизмати хабар берди. Олдинроқ, Аи-91, Аи-92 ва Аи-95 маркали бензин нархлари пасайиши кутилаётганлиги ҳақида «Газета.uz» манбаси хабар берган эди. Компания бошқа маркадаги бензин маҳсулотлари ва дизель ёқилғисининг нархлари ҳам босқичма-босқич камайтириб борилишини маълум қилди. «Ўзбекнефтгаз», аввало, истеъмолчиларнинг манфаатларини инобатга олган ҳолда, шунингдек, биржа савдоларида бензин сотиб олиш харажатлари камайгани муносабати билан бензиннинг нархини пасайтириб боради.


Ўзбекистонда ишлаб чиқарилган дори коронавирусни даволашда яхши самара бермоқда — manzur.uz\nБу препарат май ойидан дорихоналарга чиқарилади.\nБугунги кунда айнан SARS-CoV-2 вируси билан касалланган беморларни даволаш учун махсус дори воситаси йўқ ва шу сабабли бундай дори воситаларини яратиш ўта долзарб вазифа бўлиб қолмоқда. Ўзбекистонда бу борада бир гуруҳ олимларимиз томонидан яратилган “Рутан” препарати яхши самара бермоқда. Препарат Covid-19 нинг кескин асоратларини камайтиради.\nCOVID-19`ни даволашда қандай дорилар қўлланилмоқда?\nБугунги кунда COVID-19`ни даволашда қуйидаги ингибиторлардан фойдаланилмоқда:\nКалетра – (Лопинавир+Ритонавир), ОИТВ-1 ва ОИТВ-2 га қарши яратилган. Даволаш дозаси 400 мг/100 мг, бир кунда икки маҳал, 14 кун давомида қабул қилинади. Препаратнинг даволаш курсининг баҳоси 2,2 млн сўмни ташкил қилади.\nРибаверин – оғир ўткир респиратор синдроми (SARS) тарқалган вақтда яратилган. Препаратнинг даволаш курси баҳоси 0,4 млн сўмни ташкил қилади.\nРемдесивир — РНК-га боғлиқ РНК-полимеразанинг ингибитори бўлиб, Эбола вирусини даволаш мақсадида яратилган. Препаратнинг даволаш курси баҳоси 3,5 млн сўмни ташкил қилади.\nФавипиравир (Япония) – аналоги Авифавир (Россия) гриппга қарши яратилган. Препаратнинг даволаш курси баҳоси 1 млн сўмни ташкил қилади.\nБу препаратлар фақат биргина нишонни ингибирлайди ҳамда қатор ножўя таъсирлари мавжуд бўлиб, бемор бир неча ой ўзини нохуш сезади.\nРутаннинг акс таъсири борми?\nАйтишларича, антивируслар гуруҳига кирувчи мазкур дори бир неча йил олдин гриппни даволаш мақсадида ишлаб чиқарилган.\nАОКАда бўлиб ўтган брифингда ўзбекистонлик олимлар Рутан препарати ҳақида кенг маълумот беришди.\nШавкат САЛИХОВ, Ўзбекистон республикаси Фанлар академияси биорганик кимё институти директори, академик:\nЎзР ФА Биоорганик кимё институти ҳамда Хитой Фанлар академияси олимлари ҳамкорликда тотум Rhus coriaria (сумах) ўсимлигидан ажратиб олинган Рутан препарати SARS-CoV-2 вирусига қарши ягона самарали дори воситаси бўлиб, у антиоксидантлик ва антигипоксик хусусиятларга эга. У SARS-COV-2 вирусининг 2 та муҳим фермент тизимини ингибирлайди. Вируснинг ҳужайрада кўпайиши ва тарқалиши ҳамда патологик ва яллиғланиш жараёнини чақирувчи оқсиллар ҳосил бўлишини тўхтатади ва касалларда SARS-CoV-2 вирусига чалинган беморларнинг тузалиш муддатини тезлаштиради. Нархи ҳам юқоридаги дорилардан арзонлиги билан фарқ қилади. Шунингдек Рутан мутлақо хавфсиз, самарали антиоксидант, беморнинг кислород етишмовчилигига чидамлилигини оширади. Бу ўпкаси шикастланган беморларда кузатиладиган кислород етишмовчилиги ҳолатида жуда муҳим ҳисобланади.\nЭркин МУСАБАЕВ, Вирусология институти директори:\nРеспубликада, бутун дунёда вирус тарқалиши билан боғлиқ вазият, кўрилган чораларга қарамай ривожланиб бораётгани ҳеч кимга сир эмас.\nМутахассислар таъкидлашича вирус тарқалишининг асосий манбаи беморлар бўлиб, улар вирусга тест топширмасдан, ўз ҳолатларини шамоллаш ёки грипп деб тахмин қилиб, бошқаларни ҳам вирусдан зарарланишга олиб келишмоқда.\nМаълумки ПЦР – диагностикани ҳар ким ҳам қила олмайди. Турли шароитлар бўлиши мумкин. Масалан, бемор кўчага чиқишга ҳоли бўлмаслиги ёки хусусий лабораторияда бу таҳлил қимматга тушишини инобатга олиб текширув ўтказишга хафсала қилмаслиги мумкин. Шундай вақтда шамоллашми, гриппми – безовталикнинг биринчи куниданоқ “Рутан таблеткалари, 0,1 г” №20 препаратини қўллаш мақсадга мувофиқ.\nРутаннинг самарасига ўзимиз ҳам ҳайратда қолдик. Ўтган бир йил давомида бизга Зангиотадаги коронавирус беморлари шифохонасида бизга бу препаратнинг самарасини синаб кўришга имкон яратилди. Унинг қўлланишнинг биринчи соатидан бошлаб вируснинг кўпайишини тўхтатиши ва кейинчалик вируснинг патоген оқсиллари ҳосил бўлиши ва касалликнинг ривожланишига тўсқинлик қилиши маълум бўлди. Ушбу дори ёрдамида сезиларли асоратларсиз беморларнинг тез тикланишни таъминлашга эришиш мумкин.\nKalit so`zlar: дори, коронавирус, рутан\nmanzur.uz / 30.04.2021 25


ЎзА - Шавкат Мирзиёев Сирдарё вилояти саноат салоҳияти билан танишди\n13.04.2018 19:21 Чоп этиш версияси\nШавкат Мирзиёев Сирдарё вилояти саноат салоҳияти билан танишди\n“Сирдарё мега люкс” қўшма корхонаси ҳудудида вилоятда ишлаб чиқарилаётган саноат маҳсулотлари кўргазмаси ва саноатни ривожлантириш бўйича лойиҳалар тақдимоти ўтказилди.\nСирдарё вилоятининг географик жойлашуви ҳудуднинг саноат, логистика имкониятларини кенгайтириш, хорижий инвестицияларни жалб этиш, чет элдаги ҳамкорлар билан алоқаларни мустаҳкамлашда катта қулайлик яратади. Вилоятда хорижий компаниялар иштирокидаги 90 корхона фаолият юритмоқда. Улар томонидан замонавий логистика марказлари ташкил этиш, Led лампочкалари, лифт ва эскалаторлар, қурилиш учун металл конструкциялар ишлаб чиқариш, чарм, мева-сабзавот маҳсулотларини қайта ишлаш ва қадоқлаш, фармацевтика соҳаларида қатор лойиҳалар амалга оширилмоқда.\n2018-2019 йилларда вилоятга жалб қилинадиган тўғридан-тўғри хорижий инвестициялар самарасида кимё, қишлоқ хўжалиги, озиқ-овқат, енгил саноат ва бошқа тармоқларда қатор истиқболли лойиҳалар ҳаётга татбиқ этилади. Маълумотларга кўра, ушбу йўналишдаги 203 лойиҳа амалга оширилиши натижасида 14,6 минг янги иш ўрни яратилади.\nДавлатимиз раҳбари дастлаб “Идеал аср” корхонасининг босим остида ишлайдиган ускуна ва махсус техникаларини кўздан кечирди. Мазкур сиғимлар суюлтирилган газни сақлаш ва ташишга мўлжалланган бўлиб, чекка ҳудудлар аҳолисини табиий газ билан таъминлашда катта қулайлик яратади.\nПрезидентимиз мазкур сиғимларни кўп қаватли уйлар, савдо марказлари қуриш лойиҳаларига киритиш кераклигини, бу катта иқтисодий тежамкорлик келтиришини таъкидлади.\nГулистон шаҳрида жойлашган “Modern lift systems” МЧЖда энг замонавий ва энерготежамкор технологик ускуналар билан жиҳозланган лифт ва эскалатор ишлаб чиқариш режалаштирилмоқда.Ушбу лойиҳа аввало вилоятларда қурилаётган кўп қаватли уйларни лифтлар билан таъминлаш имконини беради. Йилига 500 дона лифт ва 300 дона эскалатор ишлаб чиқариш қувватига эга корхона маҳсулотларининг бир қисми ички бозор талабларини қондирса,35 фоизи экспортга йўналтирилади.\nЯнгиер шаҳар кичик саноат зонаси ҳудудида “Баҳромжон Нур савдо” хусусий корхонаси 2010 йили ташкил этилган. Асосан лок-бўёқ ва қуруқ сувоқ материаллари ишлаб чиқаришга ихтисослашган корхонада янги маҳсулот турларини ўзлаштиришга алоҳида эътибор қаратилмоқда. Жорий йилдан корхонада 30 турдаги красовкалар ишлаб чиқариш йўлга қўйилди. Бугунги кунда корхонада 163 ишчи меҳнат қилмоқда.\nШу пайтгача аёллар ва эркаклар красовкалари асосан четдан келтириларди. “Баҳромжон Нур савдо” хусусий корхонасининг маҳсулотлари импорт ўрнини қоплаш ва экспорт қилиш имконини беради.\n– Мен иккита ишчи ўрни яратган тадбиркорни елкамда кўтаришга тайёрман, деганман. Мана шундай корхоналарни ташкил этиб, 100-200 та ишчи ўрни яратаётган юртдошларимиз мамлакатимизга катта фойда келтирмоқда, шу билан бирга ички бозоримизни эгалламоқда. Ушбу лойиҳани кенгайтириш, маҳсулотга кетаётган материалларни тўлиқ ўзимизга ишлаб чиқаришга эришиш керак. Бунинг учун тадбиркорга кўмак бериш, зарур маблағлар таъминлаш зарур, – деди Шавкат Мирзиёев.\nПрезидентимиз “Crocus Uz compozite”корхонасида маҳаллий хом ашё, яъни шиша пахта, кварц қуми ва эфир мойидан ишлаб чиқарилаётган лоток ва трубаларнинг афзаллигига алоҳида эътибор қаратди. Ушбу маҳсулотлар бетонга қараганда анча чидамли, камхаражат ва узоқ муддат фойдаланиш мумкин.\n– Бундай маҳсулотлар нафақат Сирдарё вилояти, балки бутун мамлакатимиз учун жуда фойдали. Сув исрофгарчилигини камайтириш, қишлоқ хўжалигида даромадни оширишда соҳага бундай инновацион ёндашувларнинг аҳамияти катта. Ушбу маҳсулотларни фермер ва деҳқонларга кенг тарғиб этиш керак, – деди давлатимиз раҳбари.\nБоёвут туманида “Maker International Uzbekistan” корхонаси томонидан гулижавҳар (бархатец) гули етиштириш ҳисобига табиий дори экстрактини олиш йўлга қўйилади. Бунинг учун минг гектар ер ажратиш режалаштирилган. Ушбу майдонда 30 минг тонна гул етиштириш, ундан 300 тонна экстракт олиш мумкин. Гул пояси чорва моллари учун озуқа бўлади.\nЛойиҳа ишга туширилиши натижасида йилига 10 миллион долларлик дори воситалари ишлаб чиқарилади, 200 киши доимий, мингдан зиёд киши мавсумий иш билан таъминланади. Лойиҳанинг афзаллиги, табиий дори экстрактининг бозори бор. Хитойдан ташқари АҚШ, Испания, Мексика ва Европа давлатларига экспорт қилиш режалаштирилган. Бу юртимизга валюта тушумини кўпайтиришга хизмат қилади.\nГулижавҳар бир йиллик ўсимлик бўлиб, апрелда экилади. Июль ойи ўрталаридан бошлаб гул беришни бошлайди. Йилига беш марта гуллайди. 20 сентябрда охирги гуллари териб олинади. Бир гектаридан 5 минг долларгача фойда олиш мумкин. Ушбу ўсимликдан олинган экстракт иммун тизимини мустаҳкамлайди, қон босимини пасайтирувчи хусусиятга эга. Бундан ташқари, вирусларга қарши курашувчан бўлгани боис жуда ҳам фойдали. Таркибида лютейн моддаси кўп бўлгани учун асосан кўз нурини яхшилаш учун кенг қўлланилади. Ўсимлик серқуёш ҳудудларда, намгарчилиги паст ерларда яхши ўсади. Унча кўп эътибор талаб қилмайди, тупроққа талабчан бўлмагани учун етириштириш осон ва қулай.\nКорхона ташаббускорлари яримтайёр маҳсулот билан чекланиб қолмай, келгусида тайёр дори воситалари ишлаб чиқаришни мақсад қилган.\nПрезидентимиз гулижавҳар ўсимлиги экиладиган майдонларни 2 минг гектарга кенгайтириш, келгуси йилларда бошқа вилоятлар ҳисобига 5 минг гектарга етказиш ва экспорт ҳажмини кўпайтириш бўйича тегишли топшириқлар берди.\nТақдимот чоғида Президентимизга Сирдарё вилоятидаги “Peng Sheng” мажмуаси таркибидаги “AWP” қўшма корхонасида сув жиҳозлари, жез ва латундан дастаклар, фитинглар, катта ҳажмдаги керамик плиталар, эшик қулфлари ишлаб чиқариш каби қатор янги лойиҳалар намойиш этилди.\nШавкат Мирзиёев кўпроқ янги иш ўринлари ташкил этиш, маҳаллий хомашё асосида маҳсулот ишлаб чиқаришга кўпроқ хорижий инвестицияларини жалб қилиш бўйича топшириқлар берди.


(0:58 / 7.97Mb / просмотров видео: 21771)\nЎзингизни болакай Нильсдек ҳис қилинг - бургут қанотлари орасига ўрнатилган камера ажойиб манзаларларни суратга олди.\nОлимлар сув бургутининг (орлан) қанотлари орасига камера ўрнатиб уни Альп тоғлари устидан учиришди. Хабарда айтилишига кўра, ушбу тажриба ёрдамида олимлар тоғ чўққиларидаги музликлар қандай аҳволда эканини текширмоқчи бўлишган.\nНатижада олимлар Альп тоғлари чуққисидаги музликлар интенсив эриётганининг гувоҳи бўлишди. Хабарда айтилишига кўра, эриш шу тезликда кетаверса аср охирида тоғда умуман қор қолмайди. Сабаб – глобал иқлим исишидир.\nШу билан бирга альп тоғлари устидан қуш парвози баландилигида суратга олинган жуда гўзал манзараларни томоша қилиш мумкин. Ушбу видеони томоша қилган киши ўзини қушлар елкасида парвоз қилган болакай Нильсдек ҳис қилса ажаб эмас.\nСув бургути (Орлан) – бу узунлиги 75-100 см бўлган, сув қирғоғига яқин ҳудудларида яшайдиган йиртқич қушдир. Сув бургутининг оддий бургутдан фарқи – унинг балиқ билан озуқланишида. Шу сабаб сув бургутининг панжалари патсиз бўлади ва уларда силлиқ ўлжани ушлаб туришга мослашган тишлари бор. Ташқи кўриниши ҳам оддий бургутдан бироз фарқланади – унинг тумшуғи каттароқ ва думи учбурчаксимон бўлади.\n(3:24 / 23.93Mb / просмотров видео: 20832)


Депутат сўровига жавоб бор, натижа ЙЎҚ! | O'zLiDeP\nШу уйда яшовчилар юзага келган муаммо ҳақида мутасадди корхоналарга бирма-бир мурожаат қилишди. “Тошшаҳарнур” ДУК “Шайхонтоҳур электр тармоқлари”ни жавобгар эканлигини рўкач қилди. Улар эса аксинча, бу масалада ободонлаштириш бошқармасига мурожаат этиш лозимлигини тушунтиришди. Яна кимдир “Тошиссиқликқувват” айбдор, деди. Хуллас, сансолорликнинг охири кўринмади.\nХолмат Тўраев Жиззах вилояти2018-09-15 15:58:34\nМазкур муаммо юзасидан жавобгар бўлган мутассади ташкилотлар ўз ишларига масъулиятли бўлса яхши бўларди.\nНавоий вилоят Кенгаши Қўчқоров Беҳзод Исомиддинович2018-09-15 12:26:06\nБиргина депутатнинг ваколати доирасида бажарган ишлари яққол кўриниб турибди. Масалани ечимини ҳалигача тополмаганидан ахволи хуноб. Қани энди барча депутатларимиз шундай жонкуяр бўлсалар. ДЕПУТАТИМИЗНИНГ КЕЙИНГИ ФАОЛИЯТИГА ОМАД ТИЛАЙМАН. УШБУ МАСАЛА ЮЗАСИДАН ТЕГИШЛИ МУТАССАДДИ КОРХОНА ХОДИМЛАРИ ЖИДДИЙ БОШ ҚОТИРИБ МАСАЛАНИ ЕЧИМИНИ ТОПИШАДИ ДЕГАН УМИДДАМАН.


“Арбаъин”ҳадис тўпламлари – oliymahad.uz\n“Арбаъин” – “қирқта” дегани бўлиб, истеъмолда қирқта сайланма ҳадисдан иборат тўпламларга айтилади. Ушбу услубда асар яратиш ислом оламида яхши бир анъанага айланган. Бунга Набий соллаллоҳу алайҳи васалламнинг қуйидаги ҳадислари асос ва туртки бўлган:\nقال رسول الله صلى الله عليه وسلم: من حفظ على أمتي أربعين حديثا في أمر دينها بعثه الله فقيها و كنت له يوم القيامة شافعًا و شهيدًا\n“Расулуллоҳ соллаллоҳу алайҳи васаллам шундай дедилар: “Ким умматимга дин ишлари борасида қирқта ҳадисни муҳофаза қилиб берса, Аллоҳ уни қиёмат куни фақиҳ қилиб тирилтиради ҳамда қиёмат куни мен унга шафоатчи ва гувоҳ бўламан”.\nБу ҳадис жуда кўп муҳаддислар томонидан ривоят қилинган машҳур ҳадис ҳисобланади. Жумладан, уни имом Байҳақий Абу Дардо ва Абу Ҳурайра розияллоҳу анҳумодан, Дайламий Ибн Масъуд ва Ибн Аббос розияллоҳу анҳумдан, Абу Нуъайм ибн Масъуд розияллоҳу анҳудан, Ибн Жавзий эса Алий розияллоҳу анҳудан ривоят қилганлар.\nМазкур ҳадиси шарифнинг илҳоми билан кўпчилик муҳаддислар ва уламолар “Арбаъин” асарларини яратишган. Бу тур ҳадис китобларини икки қисмга ажратиш мумкин:\nМаълум бир мавзудаги ҳадислардан қирқтасини жамлаган асарлар. Масалан, одоб-аҳлоқ, илмнинг фазилати, Мадинанинг фазли ҳақида, ҳажга ёки табобатга оид ҳадислардан тузилган арбаъинлар каби.\nИсломнинг умумий асосларини ифода этувчи ҳадислардан тузилган арбаъинлар. Буларда мавзу чекланмайди. Бу тур арбаъинлар ичида энг машҳур ва мътабари имом Нававийнинг “Арбаъин”лари эканига шубҳа йўқ.\nАллоҳга итоат қилиш Қуръонга итоат қилиш билан бўлади. Пайғамбар соллаллоҳу алайҳи васалламга итоат қилиш, тирикларида шахсларига итоат қилиш билан бўлса, У зот вафотларидан кейин эса, суннатларига, ҳадисларига амал қилиш билан бўлиб келмоқда. Кези келганда шуни айтиб ўтиш лозимки, Аллоҳга итоат қилиш билан Пайғамбарга итоат қилиш алоҳида-алоҳида икки хил нарса эмас. Чунки, Пайғамбар соллаллоҳу алайҳи васаллам ҳам доимо Аллоҳнинг итоатида бўлганлар. Аллоҳнинг итоатидан ташқари нарсага буюрмаганлар. Гап Аллоҳ таолонинг бевосита Қуръонда келган амрларига итоат қилиш билан, Пайғамбар соллаллоҳу алайҳи васалламнинг суннатлари воситаси ила келган амрларига ҳам итоат қилиш ҳақида кетмоқда. Қуръон Карим лафз ва маъно жиҳатидан Аллоҳнинг Пайғамбар соллаллоҳу алайҳи васалламга юборган ожиз қолдирувчи ваҳийсидир.\nСуннат-ҳадис эса, маъноси Аллоҳдан лафзи Пайғамбардан бўлган ваҳийдир. Дин-диёнат, шариат ва бошқа маъноларда Пайғамбаримиз соллаллоҳу алайҳи васаллам ўз шахсий фикрларини эмас, Аллоҳнинг ваҳийсини ўз иборалари билан тақдим этганлар. Аллоҳ таоло Расулуллоҳ соллаллоҳу алайҳи васалламнинг васфларида: “У ҳаводан гапирмас. Бу фақат қилинадиган ваҳийдир”, деган.\nЯъни, Пайғамбар соллаллоҳу алайҳи васалламнинг дин, диёнат, шариат хусусида айтган ҳар битта гаплари Аллоҳнинг ваҳийсидир. У киши ўз ҳавойи нафсларидан гапирмаслар. Ана шундан ҳам кўриниб турибдики, Суннат шариатимизнинг иккинчи манбаидир.\n Шайх Муҳаммад Содиқ Муҳаммад Юсуф. “Кифоя”. Тошкент, Ҳилол нашр. 2008. – Б. 29.\n Шайх Абдулазиз Мансур. Қуръони Карим маъноларининг таржима ва тафсири. – Тошкент.: Тошкент Ислом университети нашриёт-матбаа бирлашмаси, 2004. Нажм сураси, 3-4 оятлар.\nОлдингиҲасан ибн Зиёд раҳматуллоҳи алайҳ зуҳд аҳлидан эдиларКейингиИСЛОМ БИНОСИГА ПУТУР ЕТКАЗМАЙЛИК


Нигерияда жангарилар Chevron нефть платформасига ҳужум қилишди » Ўзбекистон янгиликлари – Zamin.uz\n06-05-2016 | 07:11\nZAMIN.UZ / Дунё / 06 Май 2016 года307\nНигерияда жангарилар Chevron нефть платформасига ҳужум қилишди\nНигерия соҳиллари яқинида жангарилар АҚШнинг Chevron компаниясига тегишли нефть платформасига ҳужум қилишди, деб хабар бермоқда "Кун" нашри. Таъкидланишича, ҳужум Нигериянинг нефть қазиб олиш маркази ҳисобланадиган Нигер дарёси дельтасидаги Варри шаҳри яқинида жойлашган Эскравос терминалидан 70 км узоқликда юз берган. Ушбу ҳужум учун жавобгарликни "Нигер дельтаси қасоскорлари" гуруҳи ўз зиммасига олди. Дастлабки зарар миқдори маълум қилинмаган.\nЎқишни тавсия қиламиз ДАИШ жангчилари йирик нефть портига ҳужум қилишди\n00:54 / 05-01-2016


Саросимага тушганлар ҳақида « Ўзбекистон Халқ Ҳаракати\nСаросимага тушганлар ҳақида\n15 February 2017 - 5:00\nСиёсий курашни узоқ масофали марафон югуришига қиёс қиладилар. Менимча, бу қиёс тўғри қиёсдир. Ўн, юз, беш юз километрлик масофага чопиш учун спортчи, энг аввало, тўғри нафас олишни билиши керак. Буни билмаган киши мусобоқага қўшилмагани маъқул. Бугун мен сиёсий мухолифат командасида (тақимида) чопаётган биродарларимга қараб, уларнинг сафлари анчагина сийраклашиб қолганини кўрмоқдаман. Кеча ёнма-ён, елкама-елка югураётган баъзи дўстлар нафас олиш санъатини билмаганидан, йўлнинг ярмидан мусобақани тарк этдилар. Уларнинг баъзилари бугун ҳукумат тақимига (командасига) қўшилганлар. У ерда чопишнинг кераги йўқ, у ерда ҳамма машинада юради.\nЧопар экан, тўғри нафас олаётганларнинг сони унчалик кўп эмас, аммо сифати яхши. Буни ҳукуматнинг тазйиқ-таъқибига қарамай, мужодаласини давом эттираётган дўстларимиз исбот қилмоқда. Аммо сафларимиз сийраклашди, дея саросимага тушаётганлар ҳам орамизда йўқ эмас. Бундан бир ой муқаддам бу саросимага тушганлардан бири “Озодлик”дан гапирган эди. Куни-кеча яна биттаси чиқиб гапирди. Бу одамларнинг руҳий ҳолатини мен яхши тушунаман ва уларга чин кўнгилдан ҳамдард бўлгим келади. Бу одамлар, табиийки, мухолифат сафларига маълум мақсадлар билан кирган ва бу уларнинг ҳаққидир. Аммо сиёсий вазият улар кутганчалик қулай бўлавермади ва мухолифат кутилмаган машаққатларга дуч кела бошлади. Мухолифатга гўзал умидлар билан кирган бу дўстларимиз ўзининг танлаган йўлидан шубҳалана бошладилар. Улар доим мўъжиза кутишди ва ҳукумат бирданига қулайди, биз орзумизга эришамиз, деб ўйладилар.\nҲукумат ҳам қулайвермади, аммо дўстларимизнинг ичидаги эътиқод қулай бошлади. Бу саросимага тушганлар энди ватанга қайтиш ҳақида ўйламоқдалар. Улар ўз нутқлари билан ватанга қайтиш йўлларини “трамбовка” қилаяптилар.\nВатанга қайтиш учун мавжуд ҳокимиятнинг кўнглини олишга интилмоқдалар. Бунинг ягона йўли мухолифатни ерга уриб, ҳукуматни кўкка кўтаришдир. Бу ишни, албатта, мухолифат ичида туриб бажариш қийин, шунинг учун ҳам танқидчилар гўё мухолифат учун қайғураётган бўлиб, йиғлоқи оҳангда гапирадилар. Бундай мотамсаро нутқлар ўша юқорида айтганимиз марафон югуришидан ўлардай чарчаган заволлилар оғзидан чиқмоқда. Улар бугун сиёсатга аралашганларидан минг пушаймон, аммо бирданига “мен бу йўлдан қайтдим”, дейишга ҳам уяладилар. Бу аросатда туриб, жаҳли чиқади ва бутун аламини ўзи бир пайтлар мансуб бўлган мухолифатдан олади.\nБу аросатдагилар яна эски, алмисоқдан қолган бир иддао билан ўртага чиқади. Гўё “ЭРК” Партияси раҳбари мухолифатнинг бирлашувига қарши эмиш. Бу алмисоқдан қолган ва ҳамманинг жонига теккан иддао. “ЭРК” раҳбарлари доим миллий бирлик тарафдори бўлган ва 1990 йилдаёқ нафақат мухолифат ичида бирлик, балки ҳукумат билан ҳам конструктив мулоқот тарафдори бўлган. Бизни ҳозир танқид қилаётган аросатдагилар ўшанда бизни ҳукуматга сотилганликда айблаган эдилар. Бугун, уларнинг айтишича, ўша пайтда мулоқот қилиш тўғри йўл бўлган экан.\nБу шоввозлар 1990 йилда нисбатан либерал бир сиёсий вазиятда, халқ кўчага чиқиб митинг қилиши мумкин бўлган пайтда, оломоннинг кучидан маст бўлиб, радикал шиорларни кўтарган ва ҳукумат билан ҳеч қандай муроса бўлиши мумкин эмас, дея ҳайқирган эдилар. Бугун, ўзига бир оз зўр тушганда, дарров муроса ҳақида сайрай бошладилар. Ҳатто ўзлари муросасоз деб атаган “ЭРК” Партияси ҳам уларга бугун ортиқча радикал бўлиб кўрина бошлади. Ғаройиб трансформацияни кўриб, инсон ҳайратга тушади.\n“ЭРК” Партияси доим мулоқот ва муроса тарафдори бўлган. Ҳайқириб турган оломонга ҳукумат билан муроса калимаси ёқмаган пайтда ҳам биз муроса тарафдори эдик. Аммо айни замонда эътиқодимиздан бир сония ҳам воз кечмаганмиз. Бугун ҳам муроса тарафдоримиз, аммо муроса эътиқоддан воз кечиш эвазига бўлса, биз уни рад қиламиз.\nБизнинг бошқа сиёсий ташкилотлардан фарқимиз ҳам шу. Бугун муросани рад қилиш 1990 йил муросани рад қилишдан осмон билан ерча фарқ қилади. 1990 йил муросани рад қилиш осон эди, ҳатто муросани рад қилганлар қаҳрамон саналарди, бугун эса, муросани рад қилиш ўжарлик ёки нари борса, узоқни кўролмаслик сиёсати, дея баҳоланиши мумкин. Лекин қаранг, 1990 йил муросага қарши бақирган қаҳрамонлар бугун ватанга қайтайлик, дея йиғламоқдалар, ҳукуматга яхши кўриниш учун мухолифатнинг қолган қисмига тош отмоқдалар, аммо бу мухолифатнинг қолган қисми худди 1990 йилдагидай, балки ундан ҳам собитроқ бир инонч билан ўз мужодаласини давом эттирмоқдалар. Бунинг сири, бунинг асрори иймондандир. Иймон Оллоҳу таолонинг бир неъматидир, уни хоҳлаганига беради. Шу маънода, бу сўзларим билан ҳеч кимни тарбияламоқчи эмасман, чунки тарбия фақат Оллоҳдандир.\nСиёсий мухолифат, ҳақиқатан ҳам, мавжуд ҳокимиятга муқобил, янада ўзбекча айтсак, мавжуд ҳукуматни алмаштиришга мўлжалланган, унинг ўрнига ўтириб, давлатни бошқариб кетиш учун ташкил қилинган бир ташкилотдир. Агар бунга тайёр бўлмаган ва буни кўзламаган мухолиф ташкилот бўлса, унинг сиёсий мухолифатга ҳеч қандай алоқаси йўқ. Тунов куни радиода гапирган дўстимизнинг “биз ҳукуматга альтернатив эмасмиз”, деганига ҳайрон қолдим. Альтернатив бўлмасангиз, мухолифат ичида нима қилиб юрибсиз? Сиёсий мухолифат сиёсий ҳокимиятга доим альтернативдир ва унинг бошқа ҳеч қандай моҳияти йўқ. “ЭРК” Партияси 1991 йил президентлик сайловларида 1 миллион 225 минг кишининг овозини олди. Бу рақам ҳукуматнинг сайловда кўрсатган бутун сохтакорликларидан кейин қолган рақам. Аслида, “ЭРК” Партиясининг бундан 3 карра кўпроқ овоз олгани ҳақида тахминлар бор.\nХўш, шу миллионларнинг овозини олган бир партия нега ўзини мавжуд ҳукуматга муқобил кўрмаслиги керак? Агар Ўзбекистонда демократик бир сайлов бўлса, бу партия сайловчиларнинг 1 миллиони эмас, 5-6 миллионининг овозини олмайди, деб айта оласизми? “ЭРК” Партияси 1991 йил мавжуд ҳокимиятга нақадар альтернатив бўлса, бугун ҳам шу қадар, ҳатто ундан ҳам кўпроқ альтернативдир. Чунки ўтган олти йил ичида халқимиз бу ҳукуматнинг ижроатини кўрди, унинг мамлакатга моддий ва маънавий қашшоқликдан бошқа ҳеч нарса олиб келмаганлигини кўрди.\nЎзбекистон президентини Америка раҳбари Клинтон қабул қилганини ҳукуматнинг муваффақияти қилиб кўрсатишга қанча уринмасин, бундан халқнинг қорни тўяётгани йўқ. Шуни ғурур билан айтишим керакки, ўтган олти йил ичида “ЭРК” Партияси ақл бовар қилмас сиёсий тажрибага эришди. Ақл бовар қилмас тазйиқ ва қувғинлар бизнинг сафимизда қолишга журъат этган ҳар бир шахснинг закосини ўткирлаштирди, эътиқодини мустаҳкамлади, иродасини тоблади.\nСафимиз бироз сийраклашди, аммо бу сафларнинг матонати икки карра юксалди. Шундай экан, ҳокимиятга альтернатив бўлишдан нега қўрқайлик?\nБизнинг ташкилот аъзоларининг сони 1993 йилда 54 минг эди, бугун тазйиқдан чарчаган 1-2 минг киши ташкилотдан чиқишга мажбур бўлган бўлиши мумкин. Аммо ташкилотга аъзо бўлмаган, лекин сайловда бизга овоз берган миллионлар ҳам бизнинг сафимиздадир. Уларнинг қудратини биз ҳар доим ҳис қилиб турамиз ва бу қудрат ҳисси бизга доим мадад берган, бугун бизни оёқда тутиб турган нарса ҳам ўша қудрат ҳиссидир.\nМуҳаммад Солиҳнинг 2013 йилда Истанбулда чоп этилган “Туркистон шуури” китобидан. (154-157-саҳифалар)


Бизнес 28 октябр 2020 155\n"Ўзбекистон Республикасининг Марказий банки тўғрисида"ги ҳамда "Банклар ва банк фаолияти тўғрисида"ги қонунларига мувофиқ Йўриқномага қуйидаги ўзгартиришлар ва қўшимчалар киритилмоқда.\nИккита тушунча киритилмоқда:\nбанк (филиал) биносидан ташқарида ташкил этилган кассалар - мини банк кассаси, банк хизматлари офиси кассаси, махсус касса ва бошқа барча турдаги кассалар;\nинкассация хизмати - хўжалик юритувчи субъектлар, шунингдек банклар, банкларнинг филиаллари ва алоҳида бўлинмаларига тегишли бўлган нақд пул ва бошқа қимматликларни инкассация қилиш, ташиш ҳамда кузатиб бориш хизмати.\nБанк (филиал) биносида ва бинодан ташқарида ташкил этилган кассаларни қурилиши, зарурий асбоб-ускуналар билан жиҳозланишини тартибга солувчи соддалаштирилган тартиб-таомиллар тўлдирилди. Хусусан, қуйидагилар учун асослар шартланмоқда:\nҲужжат Қонун ҳужжатлари маълумотлари миллий базасида эълон қилинган ва 22.10.2020 йилдан кучга кирди.


18 январ 2022, Тошкент вақти: 01:22\nЎзбекистонда "Ҳизбут Таҳрир" диний гуруҳига аъзоликда айбланган шахс қўлга олинмоқда, сентябрь, 2021, Тошкент вилояти\n“Тахминан 2 мингдан ортиқ диндор панжара ортида қолмоқда. Бу собиқ совет давлатлари орасида ҳозир кузатилган энг катта рақам ва бу одамларни озодликка чиқаришга эришиш ҳуқуқ ҳимоячилари учун катта мақсад бўлиб қолмоқда".\nҲисобот муаллифи бу маҳкумларга қўйилган айбловларга эътиборни қаратади. Бундай маҳкумларнинг аксари “мамлакатда конституцион тузумни ағдариш”, "тақиқланган адабиётларни сақлаш ёки тарқатиш", "тақиқланган диний гуруҳларга аъзолик" сингари жиноятларда айбланган.\nМустақиллик ва Ислом: "Мирзиёев даврида бутун оилам билан қамашди"\n1080p | 676,8MB\n“Озодликка чиққан бирорта сиёсий маҳкум реабилитация қилинмади ва ҳозиргача ҳукумат бу масалани ҳатто муҳокама қилишга ҳам ҳаракат қилгани йўқ. Яъни Каримов даврида сиёсий мотивлар билан айблаб қамаш феномени бор эди ва бу - мамлакатнинг барча халқаро мажбуриятларига зид эди”, дейди Свердлов.\nУнинг 28 январь куни АОКАда ўтказилган матбуот анжуманида таъкидлашича, "барча маҳбуслар қонун олдида баробар".\n«Ўзбекистон қонунчилигида бунақа тоифадаги маҳкумлар мавжуд эмас — уларнинг барчаси қонун олдида баробар", деб айтган мулозим.\nОзодлик ушбу ҳисобот ва унда номи тилга олинган маҳкумларга оид махсус дастурни ҳозирламоқда. Бу дастур билан тез орада сайтимиз ва ижтимоий тармоқлардаги саҳифаларимизда танишишингиз мумкин.\nЎзбекистонда "диний маҳкумлар" борлиги яна бир бор рад этилди


Shoir Qambar Ota (O’tayev) vafot etdi | Xurshid Davron kutubxonasi\nShoir Qambar Ota (O’tayev) vafot etdi\nMuallif Adib: Xotira va yodnomalar 31.07.2016 1 izoh\nБугун таниқли болалар шоири Қамбар Ота (Ўтаев) 75 ёшида вафот этди. Яратгандан бутун умри ва ижодини болаларга бағишлаган акамизни раҳматига олишини сўраймиз.\nҚамбар Ота (Ўтаев) 1941 йили Каттақўрғон шаҳрида туғилган. «Туғилишимда доялик қилган бувимнинг айтиши бўйича Наврўз байрами бошланишига 12 кун қолганда таваллуд топган эканман, – деб ёзган эди шоир. – Туғилганлик ҳақидаги гувоҳномани 1957 йили Каттақўрғон шаҳрида олганман.\nИсмим – Қамбар. Бу сўз икки хил маъно англатади; бири – янги ой, иккинчиси – юлдузлар туркуми. Ҳар иккаласининг маъноси бир-биридан яхши. Янги кўринган ой – яхшилик аломати. Юлдузлар туркуми – турфа-туркум дўстлар, турфа ёрқин ишлар ҳамроҳи бўлсин, деган маънода менга бу исмни қўйганидан миннатдорман».\nТақдир тақозоси билан бўлажак шоирнинг болалиги Косон ва Чироқчи даштларида, Ургутнинг Баҳрин қишлоғида, Дарғом анҳори бўйларида, Пастдарғом тумани далаларида, Каттақўрғон шаҳрида ва ундан солланиб оқиб ўтувчи (Ўша пайтда тўлиб тиниб яйраб оқувчи) ҳаётбахш Каттақўрғон анҳори ва Наҳрипой ва ундан нарироқда Қорадарё бўйларидаги сўлим жийдазор, ўрикзор, узумзорлар, турфа-туман мевазорларга тўлиб тошган унутилмас гўшаларда ўтди.\nВатан ҳақидаги биринчи шеъри Каттақўрғондаги Мирий номли мактабда ўқиётганида туман газетасида ёруғлик кўрди. Кўп ўтмай “Ёнғоқ” сарлавҳали масали чиқди. Сўнг бирин-кетин Самарқанд вилоят газетасида, “Ғунча” журналида шеърлари пайдо бўла бошлайди. Кўп ўтмай, тўлиқсиз ўрта маълумот билан Самарқанд темир йўл техникумига ўқишга кирди, сўнгроқ Самарқанд сув хўжалиги техникумида ўқиш баробарида 69-кечки мактабга ўқишга қатнаб, 1962 йили биратўла битирди. Худди шу йилнинг ўзида Алишер Навоий номли Самарқанд давлат университетининг ўзбек филология факультетига ўқишга кирди. Бу давр ичида унинг анча-мунча шеърлари турли нашрларда кўзга кўриниб, танилиб қолганди.\nИжодга қаттиқ кўнгил қўйган шоир 1974 йилда оиласи билан Тошкентга кўчиб келиб Ғафур Ғулом номли Адабиёт ва санъат нашриётида иш бошлайди. Бисотида анча етилиб қолган шеърларини тўплаб “Ватан тупроғи”, “Бизнинг космос” номли китобларини чоп эттирди. Шеърлари ва эртак-достонлари тиниқиб, тилга туша бошлади.\nАйниқса, болаларга аталганлари соддалиги, оддийлиги, дилга яқинлиги билан кичкинтойлар қувончига қувонч қўша борди. Йиллар оша Республикамизнинг таниқли композиторлари шоирнинг ўзига ёққан шеърларидан танлаб қўшиққа айлантиришди. Педагог-олимлар тарбиявий аҳамияти катта бўлган, талант билан ёзилган асарларини турли мактаб дарсликларига, дарсдан ташқари ўқиш китобларига, методик қўлланмаларга, қўшиқларини эса мусиқа дарсликларига киритишда давом этди.\nШоир Қамбар отага ёзган асарлари ичида ватанпарварлик, таълим тарбияга оид “Садоқат”, “Ўзбекистон, онажон”, “Ватан соғинчи”, “Ўхшамай кетгур…”, “Қўнғизлар жанги”, “Бола азиз”, “Сардор афсонаси”, “Ўтган гап” каби теран мазмунли шеърлари ва талант билан ёзилган “Эрка эгизаклар”, “Боғбон ҳикояси” достонлари, юзлаб қўшиқлари шуҳрат келтирди.\nҚамбар Ота ижодий фаолияти учун 1999 йилда II-даражали “Соғлом авлод учун” ордени билан тақдирланган.\nСАДОҚАТНИ ОДАТ ҚИЛДИМ\nДўст-ёронни ёниб севдим,\nЮракдан ўртаниб севдим.\nСадоқатни одат қилдим,\nЎзимга зўр мадад қилдим.\nЁмонлик баҳридин кечдим,\nНафратни ташладим, қочдим.\nОмадга кенг эшик очдим,\nЭзгулик шарбатин ичдим.\nБашар аҳли азиз менга,\nУни севмоқ лазиз менга.\nҲар бир она онам қадар.\nУнутилмас устоз падар.\nМеҳрлардан камол топдим.\nИшқдан соҳибжамол топдим.\nМуҳаббатни одат қилдим,\nШеърият — илоҳий калом жавҳари,\nАдабий музаффар ҳақнинг сарвари,\nҲукми зўр, енгилмас, қудратда танҳо.\nҲалол лафз Аллоҳдан шоирга қисмат,\nУмр насибаси гоҳ лаззат, гоҳ тиғ…\nҲеч кимда учрамас бу каби хислат,\nКуйчининг ҳаёти — ловуллаган чўғ.\nТошларнинг кўксида ўт бўлиб дўнган\nБитиклар адабий умрингга асос.\nЮрак гули мисол қалбларда óнган\nБуюк муҳаббатсан — лутфи муқаддас.\nСенга сиғинганлар бўлмадилар кам,\nҲар ошиқ сўзинг қалб тўрига битди.\nСен сабаб аталиб ҳақиқий одам\nСевишни ўрганди — муродга етди.\nЗўрларнинг ёнига кириб кетмадинг,\nҲеч қачон ноҳақни қўлламагансан.\nЙиғилганни асло босиб ўтмадинг,\nҲеч кимга ёмонлик йўлламагансан.\nДунёни покиза кўрмоқ истадинг,\nХалқнинг дил дардини ҳимоя қилдинг.\nЭнг тоза одамни ёниб изладинг,\nБеаёв маккорлар бағрини тилдинг.\nЖоҳилу золимлар бадтар тутақиб,\nҲиссиз ўлик кўзи аланглайверди.\nСен эса уларни этганча таъқиб,\nҒолиб юрак билан жаранглайвердинг.\nМинг йиллик шеърият, журъатинг кўриб,\nНе қаттол жаллодлар мағлуб бўлдилар.\nСездилар ўзларин нобакор, ғариб,\nҚонлари кўпириб, қақшаб сўлдилар.\nНажот истаганлар топишди чора,\nСендан шифо олди кўнгли яралар.\nҚилмишидан бағри бўлиб юз пора,\nТуб-тубидан синди ичи қоралар.\nИлоҳий илҳомли кўнгил боғисан,\nМухлислар севарлар куйингда ёниб.\nЭзгу юракларнинг суянч тоғисан,\nЯшарлар тақдирин сенга ишониб.\nИймонли сатрлар — юракдан чўғлар\nЎтларда куймагай, сувларда чўкмас.\nЕтук шеър аталмиш бахти улуғлар,\nҲар қачон тик сўзлар, қаддини букмас.\nСенга тенг келгувчи ҳақиқатпараст,\nСенга тенг келгувчи мангулик йўқдир.\nНазаринг нишонга аниқ тегар, рост,\nСенинг ҳар бир сўзинг отилган ўқдир.\nСенга жўш уради ҳиммату шафқат,\nБағрингда жамул-жам покиза туйғу.\nҲар неки истасанг бўлгай ижобат,\nХоҳишинг дунёнинг ишига уйғун.\nЁмонлар истагин айлароқ барбод\nТилак эт халқингга энг эзгу ҳаёт.\nДунёни ҳақиқат қилгайдир обод.\nМангулик тимсоли Ота шеърият.\nҚИЗНИНГ ИШИ ҚИЙИНЧОҚ\nҚиз бола сирли бир тугунча мисол,\nГулшанда тенги йўқ гулғунча мисол.\nУлғайгач, чиройин кўриб қувнарсан,\nТуну кун эртасин, бахтин ўйларсан.\nЎғил бола иши мисли ўйинчоқ.\nҚиз бола ташвиши жумбоқ-қийинчоқ,\nВақтида тенгига тўй бўлиб кетсин.\nҚуёш бўлиб кетсин, ой бўлиб кетсин.\nГўшангдан учганда палаҳмон тоши,\nИлоё тош бўлсин қизингнинг боши.\nМангуга тош қотсин тушган жойида,\nПалак отиб, гул унсин қадам-пойида.\nҚизинг ҳаётингда жондан куюнчак,\nТоғдан-да қудратли таянч-суянчиқ.\nБағрингдан чиққанда кўнглинг бузилиб,\nЖонгинанг кетгандай бўлар узилиб.\nДилбандинг меҳрини соғинган дамлар,\nБошинг осмондадир, деса одамлар —\nКошонада бахти ҳалинчак экан.\nПешонаси кулган келинчак экан.\nQambar Ota. Bolalar uchun she’rlar\nTeg(lar) Qambar O'tayevQambar Ota\nAnju Kotvani. Yaratganning yerdagi farishtasi\nqambar ota mening tog’am bo’lardilar